Armada gesa kerajaan wajibkan elaun minimum untuk latihan industri

BANGI, 26 Rejab 1444H, Sabtu – Kerajaan digesa menggubal satu undang-undang yang mewajibkan majikan membayar elaun kepada pelajar yang menjalani latihan industri bagi mengelakkan anak muda menjadi buruh kasar di negara sendiri.

Exco Armada Parti Pribumi Bersatu Malaysia (Bersatu), Harris Idaham Rashid berkata, perkara itu perlu diselesaikan secara menyeluruh antara pemegang taruh dan kerajaan supaya kata sepakat dapat dicapai dalam masa terdekat.

Beliau berkata, isu berkenaan perlu diselesaikan secara menyeluruh bagi mengelak pelajar dilayan seperti tenaga buruh kasar, sedangkan mereka juga perlu elaun untuk menampung kos seharian.

“Armada Bersatu berpendapat anak muda tidak boleh dijadikan buruh kasar di negara sendiri. Kita harus sedar bahawa pelajar menjalani industri juga perlu membiayai kos untuk hadir ke pejabat sama seperti pekerja lain.

“Syarikat swasta mengutip untung hasil daripada tenaga kerja termasuk pelajar berkenaan. Syarikat juga telah menjimatkan satu amaun yang signifikan dengan mengambil pelajar tersebut untuk berkhidmat.

“Jadi, wajar untuk kerajaan mewajibkan satu elaun minimum diberikan,” katanya dalam satu kenyataan, hari ini.

Semalam, Persekutuan Majikan-majikan Malaysia (MEF) yang menolak cadangan untuk mewajibkan pemberian elaun kepada pelajar yang menjalani latihan industri di sektor swasta.

Presiden MEF, Datuk Dr Syed Hussain Syed Husman berkata, kerajaan harus memberi pertimbangan untuk memberi lebih banyak insentif kepada majikan bagi mengambil lebih ramai pelatih dan kemudian boleh mewajibkan semua pelajar menjalani latihan amali berkenaan.

Pada masa sama, Harris menegaskan, sudah tiada ruang untuk syarikat memperoleh perkhidmatan percuma daripada manusia.

“Selari dengan cita-cita Malaysia untuk menjadi negara maju, isu asas seperti menghormati tenaga keringat anak muda yang sedang menimba pengalaman bekerja harus diselesaikan dengan tuntas,” katanya.


‘Bebaskan pemikiran dari cengkaman penjajah, dogma sesat’

BANGI, 29 Muharram 1442H, Khamis – Kemerdekaan bukan bermakna terhentinya sebuah perjuangan, sebaliknya melambangkan titik permulaan pembangunan suatu bangsa yang merdeka.

Pensyarah di Fakulti Perakaunan Universiti Teknolgi Mara (UiTM) Segamat, Prof Madya Raja Dr Adzrin Raja Ahmad berkata, nilai kemerdekaan tidak ternilai harganya kerana memungkinkan seseorang individu menikmati pembangunandan kemajuan dalam pelbagai lapangan.

“Bebaskan diri, pemikiran dan budaya daripada cengkaman penjajah serta dogma sesat.

“Jadilah jiwa yang merdeka, terus berjuang untuk mendapat nikmat kemerdekaan yang belum digapai,” katanya menulis di Berita Harian hari ini.

Beliau berkata, Malaysia adalah bumi bertuah kerana masih dikurniakan kestabilan politik dan ekonomi.

Justeru, beliau berharap supaya semangat patriotisme dalam perjuangan pemimpinan terdahulu perlu disemai dalam hati sanubari setiap individu.

Hal ini kerana, katanya, kemerdekaan yang kita kecapi hari ini adalah atas pengorbanan, titisan darah dan air mata tokoh terdahulu.

“Jiwailah semangat merdeka. Manifestasikan semangat merdeka dengan menghormati kedaulatan negara, hindari rasuah, tingkatkan nilai integriti dalam melaksanakan sesuatu tugas.

“Bekerjasama untuk membangunkan negara ke arah lebih maju. Jadilah anak watan yang mempunyai jati diri yang tinggi,” katanya.

Dr Adzrin menjelaskan bahawa negara yang merdeka memiliki perundangan yang luhur, mempamerkan kebersamaan semua rakyat pelbagai kaum dalam meniti kemakmuran, selain keamanan dan kedamaian.

“Generasi yang hadir daripada pelbagai latar belakang dan resam dapat disatukan sebagai satu bangsa bermaruah.

“Sederap kita membina bangsa. Cintai Malaysia, tanah airku yang merdeka,” katanya.


Tak perlu debat antara calon PM

KUALA LUMPUR, 28 Rabiulawal 1444H, Selasa – Debat secara terbuka antara calon Perdana Menteri yang bertanding pada Pilihan Raya Umum Ke-15 (PRU15) tidak wajar dilaksanakan, kata Datuk Seri Ismail Sabri Yaakob.

Beliau berpandangan, debat itu tidak akan mencapai sesuatu yang besar.

“Bukan budaya kita berdebat,” katanya pada sidang media selepas menghadiri taklimat polis mengenai persiapan menghadapi pilihan raya dan kemungkinan banjir di Bukit Aman, hari ini.

Naib Presiden UMNO itu mengulas cadangan Pengerusi Pakatan Harapan, Datuk Seri Anwar Ibrahim untuk menganjurkan debat terbuka antara calon Perdana Menteri daripada parti yang bertanding dalam pilihan raya umum.

“Jika debat diadakan, ia akan memberi beliau (Anwar) satu platform untuk menyatakan manifesto dan janjinya. Macam-macam janji akan ditaburkan, jadi saya rasa tidak perlu ada perbahasan (di kalangan calon perdana menteri daripada tiga gabungan utama).

“Tidak perlu berdebat kerana semua akan sibuk di kawasan masing-masing.

“Kemenangan kita akan berdasarkan kepercayaan rakyat, dan itu tidak datang daripada debat selama sejam,” kata Ismail Sabri.

Dilaporkan bahawa Anwar, yang merupakan presiden PKR, mencadangkan perdebatan secara terbuka dan positif antara calon-calon jawatan perdana menteri yang bertanding dalam pilihan raya umum.

Beliau berkata, ia perlu dilakukan bagi membolehkan perbincangan mengenai dasar dan bukan perkara perkauman atau agama.


COVID-19: 1,153 kes baharu hari ini

KUALA LUMPUR, 4 Jamadilawal 1442H, Sabtu – Kes positif COVID-19 di Malaysia terus mencatatkan empat digit apabila 1,153 kes baharu direkodkan hari ini dan Selangor kekal melaporkan kes baharu tertinggi dengan 401 kes dalam tempoh 24 jam lepas.

Ketua Pengarah Kesihatan Tan Sri Dr Noor Hisham Abdullah berkata perkembangan terbaharu itu menjadikan jumlah kumulatif kes positif COVID-19 di Malaysia kini sebanyak 91,969 kes, manakala jumlah kes aktif dengan kebolehjangkitan COVID-19 adalah 15,294 kes.

“Daripada jumlah kes baharu itu, terdapat dua kes import yang mendapat jangkitan dari luar negara manakala penularan COVID-19 dalam negara pula adalah sebanyak 1,151 kes,” menurutnya dalam kenyataan hari ini.

Selepas Selangor, Wilayah Persekutuan Kuala Lumpur mencatatkan kes harian baharu sebanyak 281 kes dan diikuti Sabah dengan 199 kes.

“Sebanyak 176 kes yang dilaporkan pula adalah berkaitan kluster-kluster di penjara dan depot tahanan imigresen yang membabitkan Kluster Penjara Jalan Harapan (96 kes) dan Kluster Tembok (80 kes),” katanya.

Sementara itu, pertambahan satu kes kematian dalam tempoh 24 jam lepas menjadikan jumlah kes kematian akibat COVID-19 di Malaysia sebanyak 433 kes iaitu 0.47 peratus daripada jumlah keseluruhan kes.

Kes kematian itu melibatkan wanita warga tempatan berusia 76 tahun dengan sejarah penyakit darah tinggi dan dislipidemia yang meninggal dunia di Pulau Pinang.

Dr Noor Hisham turut memaklumkan dalam tempoh 24 jam lepas, terdapat 112 kes positif COVID-19 yang sedang dirawat di Unit Rawatan Rapi (ICU) dengan 56 kes memerlukan bantuan pernafasan. – Bernama


Perbincangan Khas Raja-Raja Melayu 16 Jun

KUALA LUMPUR, 28 Syawal 1442H, Rabu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mempengerusikan sesi Perbincangan Khas Raja-Raja Melayu di Istana Negara, 16 Jun ini.

Datuk Pengelola Bijaya Diraja Istana Negara Datuk Ahmad Fadil Shamsuddin berkata, perbincangan khas itu adalah berkaitan dengan usaha-usaha memerangi penularan jangkitan wabak COVID-19 dan pelaksanaannya semasa tempoh darurat.

“Perbincangan Khas Raja-Raja Melayu ini adalah atas inisiatif Seri Paduka Baginda dan akan dipengerusikan oleh Baginda,” katanya dalam kenyataan di sini hari ini.

Pada 12 Januari lepas, Al-Sultan Abdullah mengisytiharkan Proklamasi Darurat dilaksanakan di seluruh negara hingga 1 Ogos 2021 atau sehingga suatu tarikh yang lebih awal sebagai langkah proaktif untuk membendung pandemik COVID-19.

Perbincangan Khas Raja-Raja Melayu itu adalah kali kedua diadakan di Istana Negara sejak Al-Sultan Abdullah menaiki takhta sebagai Yang di-Pertuan Agong ke-16 pada 31 Januari 2019.

Kali pertama Perbincangan Khas Raja-Raja Melayu adalah pada 25 Oktober tahun lepas. -Bernama


‘Jangan kerana tampal doa, dah label sekolah kebangsaan islamik’

Oleh Athirah Huda  Zalhe

BANGI, 3 Safar 1442H, Isnin –  Jangan kerana doa bahasa Arab dan tulisan Jawi serta hari kebesaran Islam disambut, sudah melabelkan sekolah kebangsaan sebagai terlalu islamik.

Ketua Wanita Barisan Jemaah Islamiah Se-Malaysia (BERJASA), Azizah Che Awang kesal kerana masih ada individu yang begitu naif dengan sistem pendidikan negara, walaupun Malaysia sudah lebih 60 tahun merdeka.

Beliau yang juga bekas pendidik turut kecewa kerana ada pihak yang mempertikaikan sistem pendidikan kebangsaan, bahkan membuat dakwaan tidak sepatutnya.

“Membuat andaian bahawa sekolah kebangsaan tidak memberi fokus kepada pendidikan atau silibus KPM, sebaliknya islamik sehingga mengabaikan mata pelajaran STEM adalah sangat dikesali sebagai warganegara Malaysia dalam era dunia digital ini.

“KPM telah menyediakan jumlah waktu (seminggu atau setahun) pembelajaran dan pengajaran yang mencukupi dan berpatutan untuk semua mata pelajaran teras, wajib dan elektif,” katanya kepada Ismaweb.net, hari ini.

Beliau berkata demikian mengulas dakwaan tiga aktivis yang menyifatkan sekolah kebangsaan sebagai tidak fokus kepada pendidikan, sebaliknya terlalu islamik sehingga mengabaikan pengetahuan dalam mata pelajaran Sains dan Teknologi.

Kenyataan itu dibuat menerusi sesi debat bertajuk Suara Gerak Independent: The Vernacular School Debate anjuran Maju Foundation yang diasaskan peguam dan aktivis, Siti Kasim.

Dalam debat itu, Arun Doraisamy, Phun Teck Seng dan Sam Saad berpandangan sama dan menyimpulkan bahawa sekolah kebangsaan sangat menekankan aspek keagamaan berbanding sekolah vernakular, yang menekankan bahasa ibunda, perpaduan dan pengetahuan.

Menyangkal tuduhan tiga aktivis berkenaan, Azizah yakin tiada pengabaian oleh mana-mana guru terhadap mata pelajaran elektif, terutama dalam mata pelajaran Sains, Teknologi, Kejuruteraan dan Matematik (STEM).

Ini kerana, katanya, sekolah sentiasa dipantau oleh Pejabat Pendidikan Daerah (PPD), Jabatan Pendidikan Negeri (JPN) dan juga Kementerian Pendidikan (KPM).

“Inilah akibatnya jika rakyat Malaysia yang pelbagai kaum ini tidak diletakkan di dalam satu aliran sistem persekolahan.

“Wanita BERJASA meminta semua rakyat Malaysia menolak sekolah vernakular dan kembali yakin dengan sistem pendidikan Malaysia.

“… mesti berdasarkan Perlembagaan Persekutuan, Falsafah Pendidikan Kebangsaan (FPK) dan Rukun Negara sebagai tiang seri agar pembangunan jati diri watan terjamin,” katanya.


PEMBELA desak kerajaan kaji semula peranan SUHAKAM

BANGI, 4 Zulkaedah 1442H, Selasa – Tatkala rakyat terkesan pandemik COVID-19, Suruhanjaya Hak Asasi Manusia Malaysia (SUHAKAM) pula sibuk mencari seorang ‘researcher’ untuk mengkaji pengabsahan ‘gender ketiga’ secara legistatif di Malaysia.

Serentak itu, Pengerusi PEMBELA, Haji Aminuddin Yahaya menggesa kerajaan melihat semula apa relevannya kedudukan dan kewujudan SUHAKAM di negara, terutamanya sebagai sebuah suruhanjaya yang dibiayai kerajaan.

“Atau mungkin sekurang-kurangnya lihat semula anggota-anggota suruhanjaya ini agar semua yang berfikiran ‘caca merba’ ini dapat ditukar kepada mereka yang benar-benar membawa aspirasi negara.

“Kerajaan juga perlu lihat perkara ini secara serius kerana ianya sudah di tahap menyentuh hal polisi dan legistlatif.

“Jika tidak ada perubahan, kami tidak teragak-agak untuk melancarkan kempen Rombak SUHAKAM (ROMBAK) yang digerakkan oleh rakyat marhaen,” tegasnya dalam kenyataan hari ini.

Dalam pada itu, Haji Aminuddin yakin perkembangan semasa ini sudah pasti sedang membangkitkan kegusaran rakyat.

“Apabila dibaca secara mendalam, antara hasil kajian (outcome) ini adalah untuk membangunkan reformasi legistlatif untuk garis panduan bagi pengiktirafan jantina bagi golongan transgender di Malaysia.

“Kita tahu bahawa SUHAKAM adalah sebuah agensi kerajaan bertaraf suruhanjaya yang menerima peruntukan kerajaan dengan jutaan ringgit. Maka, saya ingin tanya, apakah faedahnya kajian ini kepada negara?

“Atau jika kajian ini ditaja oleh pihak lain, maka siapakah yang menajanya? Adakah mana-mana dana luar yang membiayai kajian agensi kerajaan ini?,” soalnya.

Untuk makluman, pada 5 Mei lalu, pihak PEMBELA telah mengutus surat rasmi kepada SUHAKAM di ibu pejabat suruhanjaya itu untuk berjumpa dan berdialog.

PEMBELA berkata, surat itu diserahkan secara fizikal di pejabat SUHAKAM tetapi sehingga kini menyepi.


Tanda persahabatan, Kuwait bantu bina silo gandum untuk Lubnan

BEIRUT, 4 Muharram 1442H, Ahad – Kuwait akan membina semula silo atau binaan konkrit menyimpan gandum di pelabuhan Beirut, sebagai tanda solidariti dan persaudaraan dengan Lubnan dan rakyatnya, menurut agensi berita negara NNA.

Perkara ini diumumkan oleh Duta Besar Kuwait ke Lubnan, Abdel-Aal Al-Qenaei, lapor agensi itu.

“Kami memutuskan bahawa cara terbaik dan paling tepat untuk memulai bantuan material adalah dengan membangunkan kembali silo yang menyediakan bekalan gandum untuk saudara kita di Lubnan,” kata Qenaei dalam wawancara dengan ‘Radio Lebanon’.

Duta itu menegaskan bahawa silo ini pada awalnya dibina pada tahun 1969 melalui pinjaman dari Dana Pembangunan Kuwait.

“… dan itulah sebabnya kami memutuskan untuk mengumumkan pembangunan semula silo mereka untuk terus menyediakan stok gandum strategik kepada rakyat Lubnan.”

Kuwait telah menyalurkan AS$41 juta (RM171 juta) untuk membantu Lubnan, termasuk AS$30 juta (RM125 juta) dalam komitmen sebelumnya dan AS$11 juta (RM46 juta) untuk bantuan perubatan dan bantuan makanan.

“Kuwait tidak pernah terlambat dalam menyokong setiap usaha antarabangsa untuk menghulurkan bantuan kepada Lubnan yang bersaudara,” katanya.

Setakat ini, 18 pesawat Kuwait telah mengangkut sekitar 800 tan bantuan.

“…. dan Insya-Allah, bantuan itu akan diteruskan sebanyak mungkin.

“Kami berharap yang cedera cepat sembuh dan kami katakan kepada anda: Kuwait selalu ada di sisi anda,” kata diplomat Kuwait itu. – Agensi


Pemimpin Palestin gesa keahlian Israel dalam PBB digantung

TEBING BARAT, 25 Syawal 1444H, Selasa – Presiden Palestin, Mahmoud Abbas menggesa masyarakat antarabangsa menggantung keahlian negara haram Israel dalam Pertubuhan Bangsa-Bangsa Bersatu (PBB) kerana menghalang pelaksanaan resolusi PBB dan undang-undang antarabangsa.

Memetik agensi berita Anadolu, Abbas berkata demikian sempena Majlis Memperingati Ulang Tahun ke-75 Nakba, yang disambut setiap 15 Mei bagi memperingati ratusan ribu penduduk Palestin yang diusir dari kediaman dan tanah air pada 1948 selepas penubuhan Israel.

Pada 30 November tahun lalu, perhimpunan Agung PBB meluluskan resolusi berkenaan bagi memperingati ulang tahun ke-75.

“Kami menuntut hari ini secara rasmi, mengikut undang-undang dan resolusi antarabangsa untuk memastikan Israel menghormati resolusi atau menggantung keahliannya dalam PBB,” kata Abbas.

Kata pemimpin Palestin itu lagi, sejak 1947, PBB telah menerima ratusan resolusi yang mengiktiraf rakyat Palestin, namun sehingga kini tiada satu resolusi dilaksanakan.

Abbas pada masa sama menuduh Amerika Syarikat (AS) dan United Kingdom (UK) berdiam diri terhadap pencerobohan selain enggan bertanggungjawab ke atas pendudukan tanah Palestin dan pembinaan penempatan haram oleh zionis.

“Britain dan AS secara khusus memikul tanggungjawab politik dan etika untuk Nakba rakyat Palestin berikutan mereka mengambil bahagian dan menjadikan rakyat kita sebagai mangsa apabila mereka memutuskan untuk menubuhkan entiti lain lain di tanah air kita,” katanya.

Justeru, beliau menggesa masyarakat antarabangsa menagambil tanggungjawab melindungi rakyat Palestin.

“Kami berdepan keganasan setiap hari, kami juga mengadu setiap hari menyeru supaya membantu kami.

“Tetapi tiada siapa yang sanggup melindungi kami sedangkan kami juga harus dilindungi, bukankah kami juga manusia,” katanya.

Sementara itu, Ketua Hal Ehwal Politik PBB, Rosemary Di Carlo menyeru Israel menamatkan pendudukan. – Agensi


Hagia Sophia: Usaha Turki naikkan identiti pro-Islam

PADA bulan Julai ini, Presiden Turki iaitu Recep Tayyip Erdogan telah mengumumkan bahawa Hagia Sophia akan ditukarkan statusnya daripada sebuah muzium kepada masjid. Pengumuman ini pasti mencetuskan perasaan gembira kepada seluruh umat Islam amnya kerana penukaran status ini membolehkan Hagia Sophia kembali megah seperti zaman pemerintahan Sultan Muhammad Al Fateh.

Laungan azan juga turut berkumandang dari Hagia Sophia yang mengesahkan bahawa Hagia Sophia benar-benar bertukar menjadi sebuah masjid.

Sudah pasti akan timbulnya persoalan mengapa Erdogan ingin benar menjadikan Hagia Sophia itu sebagai masjid kembali? Mungkin dari sudut pandangan yang mudah tindakan ini sebagai menaikkan kembali maruah Islam. Namun demikian, dalam sudut pandangan politiknya tindakan Erdogan ini dilihat sebagai satu usaha untuk menaikkan identiti Turki yang pro-Islam.

Ini dapat dilihat dalam dasar luar pemerintahan Erdogan yang meletakkan Neo Ottoman sebagai dasar luar Turki. Apabila menyebut “neo”, ia membawa kepada maksud “baharu” dan “Ottoman” merujuk kepada Uthmaniyyah. Jelas dasar Neo Ottoman yang dirangka oleh Erdogan bertujuan untuk menjadikan Turki seakan-akan sebuah negara Uthmaniyyah yang baharu.

Untuk membawa Turki menjadi Neo Ottoman, Erdogan sudah mengetahui bahawa kegemilangan Uthmaniyyah itu amat dekat dengan Islam itu sendiri. Namun, perancangan ini mungkin akan dihalang dengan hebat oleh golongan sekular Turki yang dikenali sebagai Kemalis yang amat mengidolakan Mustafa Kemal Ataturk.

Golongan Kemalis ini menganggap Mustafa Kemal sebagai penyelamat Turki daripada dirobek lebih dahsyat oleh kuasa Barat semasa Perang Dunia Pertama seterusnya memudahkan penerimaan fahaman sekular kepada rakyat Turki yang dibawa oleh Mustafa Kemal. Sehingga kini juga golongan tentera Turki merupakan pendukung terkuat fahaman Kemalisme.

Bagi membolehkan Turki mendapat identitinya mengikut acuan Neo Ottoman, Kemalis harus dicantas terlebih dahulu. Hasilnya, Erdogan dengan bantuan seorang pendakwah terkenal iaitu Fethullah Gulen pada tahun 2002 telah menggerakkan perancangan untuk mencantas Kemalis melalui gerakan kehakiman dan kepolisan yang dikuasai oleh pengikut Fethullah Gulen yang dikenali sebagai Gulenis.

Melalui perbicaraan Ergenekon pada tahun 2008 dan Sledgehammer pada tahun 2011 yang dihakimi oleh hakim Gulenis, ratusan tentera Kemalis yang berpangkat tinggi telah disingkirkan dengan tuduhan berkomplot untuk menggulingkan kerajaan dengan pelbagai ‘bukti’ yang meragukan yang ditemui oleh polis Gulenis. Mungkin akan ada yang berpendapat setelah Kemalis berjaya dilemahkan sedikit demi sedikit maka Erdogan dapat memerintah dengan baik untuk mencapai misi dasar luar Neo Ottoman namun sangkaan itu kurang tepat.

Selepas Kemalis disingkirkan, Gulenis pula menjadi ancaman di mata Erdogan. Erdogan mungkin berpendapat dan memikirkan bahawa jika Gulenis mampu menyingkirkan Kemalis yang agak begitu kuat di dalam politik Turki, sudah tentu Gulenis mampu melakukan perkara yang sama terhadapnya dan mungkin dengan lebih teruk lagi.

Kudeta 16 Julai 2016 merupakan mahakarya pencaturan Erdogan. Erdogan menuduh Gulen sebagai dalang di sebalik percubaan kudeta tersebut. Gulen pula mendakwa itu adalah sebahagian sandiwara Erdogan. Perkara ini tidak pasti siapa yang betul dan siapa yang salah tetapi yang pasti Erdogan menggunakan ia sebagai asbab untuk dia mencantas ribuan hakim, polis, tentera, pegawai kerajaan dan wartawan yang terdapat kaitan dengan Gulen. Jika beliau mencantas di belakang tabir, rakyat Turki tidak akan melihat dengan jelas dan media pro-Gulen pasti akan menuding jari dan menyalahkan Erdogan.

Erdogan bertindak bijak untuk membiarkan ia berlaku. Beliau menginginkan rakyat Turki menilai sendiri dengan mengharapkan segala kesalahan akan dipikul oleh Gulenis seterusnya dibenci oleh rakyat Turki mereka sendiri. Erdogan seolah-olah ingin meminjam tangan rakyat Turki untuk mencantas Gulenis seterusnya menobatkan diri beliau sebagai wira massa dan wira demokrasi. Gulenis pula akan dicop sebagai pengkhianat dan musuh awam (public enemy). ‘Parallel state’ yang dibina oleh Gulenis akhirnya berjaya dimansuhkan.

Kesimpulan

Kini, Erdogan mungkin tidak berhadapan dengan masalah untuk merangka dasar Neo Ottoman dan pro-Islam untuk negara Turki yang sebenarnya dilihat amat kontra dengan ideologi Kemalisme. Sebelum Erdogan menjadi Presiden Turki, terdapat presiden Turki lain yang ingin membawa Turki ke arah syiar Islam seperti Adnan Menderes dan Necmettin Erbakan namun ditekan sehingga kuat oleh tentera Turki yang pro-Kemalis. Akibatnya, Adnan Menderes dihukum gantung sehingga mati pada tahun 1961 manakala Necmettin Erbakan meletakkan jawatannya sebagai presiden Turki pada 1997.

Di bawah pemerintahan Erdogan, syiar Islam akhirnya dapat ditegakkan di bumi Turki seperti Uthmaniyyah menegakkan syiar Islamnya, Dasar luar Neo Ottoman telah membentuk negara Turki mempunyai identiti dan jati diri yang jelas serta kuat untuk terus berada dalam pentas geopolitik.

Dengan identiti ini juga Turki mampu menyaingi Russia di sebelah Timur dan negara-negara Kesatuan Eropah (EU) di sebelah barat. Persoalannya, adakah Malaysia mampu membentuk identiti negaranya yang tersendiri? Mungkin usaha penukaran nama daripada Bukit St Paul kepada Bukit Melaka dapat dijadikan sebagai pembuka kepada usaha ini.

Imran Hakimi
Kolumnis Fokus dan Pelajar Jurusan Sains Politik Universiti Kebangsaan Malaysia

Rujukan:
Hakki, T., 2017. A history of Turkey’s AKP-Gulen conflict. London: Routledge.
Kursad, T., 2016. Neo-Ottomanism in Turkish Foreign Policy Through the Lenses of the Principal-Agent Theory. Turkey: Gazi University.

Sumber : http://fokus.my/hagia-sophia-usaha-turki-mencari-identitinya-sendiri/


Turki jangka kadar inflasi 65 peratus akhir tahun

ISTANBUL, 8 Safar 1444H, Isnin – Turki menjangkakan inflasi berkurangan kepada 65 peratus menjelang akhir tahun daripada hampir 80 peratus pada Julai.

Model ekonomi baharu Presiden Recep Tayyip Erdogan telah mengutamakan pertumbuhan, eksport, pekerjaan dan pelaburan sambil berusaha untuk mengurangkan kadar faedah.

Kitaran pelonggaran bank pusat tahun lepas menyebabkan lira merosot 44 peratus berbanding dolar menjelang akhir Disember bahkan ia turun lebih 27 peratus lagi setakat tahun ini.

Lira yang semakin lemah dan kenaikan harga tenaga dan komoditi global telah membawa kepada lonjakan inflasi – yang mencecah hampir 80 peratus pada Julai dijangka meningkat lagi sebelum berkurangan.

Menurut program jangka sederhana atau OVP, Ankara meramalkan inflasi menurun kepada 65 peratus menjelang akhir 2022, dan jatuh mendadak kepada 24.9 peratus pada akhir 2023.

Model Erdogan bertujuan untuk menukar defisit akaun semasa kronik Turki kepada lebihan.

Bagaimanapun, kenaikan harga global menyebabkan sasaran itu sukar dicapai.

Defisit perdagangan untuk 2022 dilihat pada AS$105 bilion, lebih daripada dua kali gandla jumlah tahun lepas.

Ia dilihat mengecil kepada AS$80 bilion pada 2023.

Defisit akaun semasa dijangka berjumlah AS$47.3 bilion pada 2022, lebih daripada tiga kali ganda paras pada 2021 dan akan menjadi defisit tahunan tertinggi sejak 2013 dan ia dilihat mengecil kepada AS$22 bilion pada 2023.

Defisit belanjawan dilihat lebih tinggi secara mendadak pada 461.2 bilion lira (AS$25.4 bilion) pada 2022 walaupun terdapat bajet tambahan tahun ini.

Ia dilihat meluas kepada 659.4 bilion lira pada 2023.

Tidak termasuk pendapatan dan aliran keluar disebabkan faedah serta beberapa faktor lain, defisit dilihat pada 294.3 bilion lira pada 2022 dan 323.6 bilion lira pada 2023. – Agensi


OHCHR sahkan peluru tembak Shireen dari rejim Israel

GENEVA, 25 Zulkaedah 1443H, Sabtu – Pejabat Pesuruhjaya Tinggi PBB bagi Hak Asasi Manusia (OHCHR) berkata, hasil penemuan pihaknya mendapati peluru yang membunuh wartawan veteran Palestin, Shireen Abu Akleh adalah peluru milik tentera Israel.

“Kami mendapati bahawa tembakan yang membunuh Shireen Abu Akleh datang daripada pasukan keselamatan Israel,” kata Jurucakap OHCHR Ravina Shamdasani kepada pemberita di Geneva, semalam.

Beliau berkata, perkara yang amat membimbangkan adalah pihak berkuasa Israel tidak menjalankan siasatan jenayah.

“Kami di Pejabat Hak Asasi Manusia PBB membuat kesimpulan pemantauan bebas kami terhadap kejadian itu.

“Tembakan yang membunuh Shireen Abu Akleh dan mencederakan rakannya Ali Sammoudi adalah dari pasukan keselamatan Israel.

“Ia bukan daripada tembakan sembarangan oleh rakyat Palestin bersenjata, seperti yang didakwa pada mulanya oleh pihak berkuasa Israel,” kata Shamdasani.

Menegaskan bahawa maklumat itu datang daripada tentera Israel dan peguam negara Palestin, jurucakap OHCHR berkata, “Kami tidak menemui sebarang maklumat yang menunjukkan terdapat aktiviti rakyat Palestin bersenjata di sekitar kawasan wartawan.”

Shamdasani berkata, siasatan OHCHR mendapati Shireen Abu Akleh dan rakan-rakan wartawannya telah melakukan usaha bersepadu untuk menunjukkan bahawa mereka adalah media yang ketika itu berada di tepi jalan.

“Wartawan berkata, mereka berjalan perlahan-lahan untuk menunjukkan kehadiran mereka.

“Penemuan kami menunjukkan tiada amaran dikeluarkan dan tiada tembakan berlaku pada masa itu dan di lokasi itu. Beberapa peluru tunggal telah dilepaskan ke arah mereka (para wartawan) dari arah pasukan keselamatan Israel,” katanya.

Shamdasani menggariskan bahawa tembakan ke arah seorang lelaki tidak bersenjata yang cuba membantu Shireen Abu Akleh turut dilepaskan, termasuk ke arah seorang wartawan yang berlindung di sebalik pokok.

Shireen Abu Akleh, wartawan Palestin terkenal untuk rangkaian berita televisyen Al Jazeera yang berpangkalan di Qatar dan berbahasa Arab, terbunuh pada 11 Mei ketika membuat liputan serbuan tentera Israel ke atas kem pelarian Jenin di bahagian utara Tebing Barat yang diduduki.

Dalam rakaman video dari insiden itu yang tersebar secara meluas dalam talian, Shireen Abu Akleh boleh dilihat memakai jaket flak biru yang dilabel dengan perkataan ‘PRESS’ apabila ditembak oleh tentera Israel. – Agensi


Dituduh pengkhianat, PAS kata UMNO bodoh tolak penyatuan ummah

BANGI, 16 Rabiulawal 1445H, Isnin – PAS melihat UMNO semakin terdesak sehingga Timbalan Presidennya, Datuk Seri Mohamad Hasan terpaksa mereka naratif palsu menuduh parti itu pengkhianat.

Membidas kembali tuduhan, Naib Presiden PAS, Datuk Idris Ahmad mengingatkan semula UMNO bahawa ‘pengkhianat’ inilah yang telah menghulur tangan sewaktu parti itu kalah Pilihan Raya Umum Ke-14 (PRU14).

Bahkan, PAS mengelak pertembungan kerusi dengan UMNO dan mengalah demi penyatuan ummah sehingga parti – yang kononnya memperjuangkan Melayu – itu menang satu demi satu Pilihan Raya Kecil (PRK).

“Bagi PAS, kejayaan penyatuan ummah lebih mahal. PAS mengalukan semua yang ingin berkawan atas dasar penyatuan ummah.

“Syarat PAS mudah, penyatuan ummah ini perlu disertai semua parti Melayu dan bukan Melayu yang tidak ekstrem. Inilah penyatuan yang PAS mahukan.

“Dalam Muafakat Nasional (MN) dan Perikatan Nasional (PN) kita perjuangkan,” katanya dalam kenyataan, hari ini.

Idris berkata, formula yang PAS cadangkan adalah Barisan Nasional (BN), Bersatu dan PAS mesti bergabung melawan Pakatan Harapan (PH) dan menang PRU15 dengan pertembungan satu lawan satu.

“Namun UMNO memilih untuk bersikap sombong, ego, bodoh. Dalam PAU (Perhimpunan Agung UMNO) 2020, UMNO menyatakan pendirian tiada kerjasama dengan Bersatu mahupun PAS.

“Dalam PRN Johor, UMNO terus angkuh dan memilih bergerak solo. UMNO juga menolak penyatuan yang kita tawarkan dalam menghadapi PRU15.

“Kononnya parti keramat terbesar orang Melayu itu mampu bergerak sendiri. Hasilnya, UMNO terciduk ditolak rakyat. Tiba-tiba PAS yang salah?,” soalnya.

Bahkan, menurut Ahli Parlimen Bagai Serai itu, dalam keadaan UMNO sekali lagi ditolak rakyat pada PRU15 lalu, PAS masih terus membuka pintu kerjasama dengan parti berkenaan.

“PAS tetap ingin teruskan agenda penyatuan ummah dengan UMNO yang jernih. Sedangkan UMNO memilih untuk tetap mengalir dalam air yang keruh sehingga sanggup bersama PH-DAP.

“Sedarlah. UMNO bukan kalah kerana PAS tetapi kerana pimpinan UMNO yang lupa diri. Kerana Presiden UMNO yang pentingkan diri. Ahli UMNO perlu sedar perkara ini,” katanya.


LRT laluan Kelana Jaya selamat, stabil

KUALA LUMPUR, 18 Rabiulakhir 1444H, Ahad – Rapid Rail Sdn Bhd (Rapid Rail) memaklumkan pemerhatian ke atas sistem kritikal perkhidmatan transit aliran ringan (LRT) Laluan Kelana Jaya adalah selamat dan stabil.

Dalam kenyataan, Rapid Rail giat menjalankan ujian ke atas 38 tren dan ia penting dalam menentukan kestabilan serta keboleharapan, sebelum sebarang keputusan untuk membuka sepenuhnya laluan tersebut.

“Perkhidmatan LRT Laluan Kelana Jaya hanya akan dibuka kepada orang ramai setelah ujian-ujian yang dijalankan tidak menunjukkan sebarang gangguan kepada sistem kritikal keselamatan, dan lulus penilaian oleh Agensi Pengangkutan Awam Darat,” katanya.

Sebelum ini, Prasarana Malaysia Berhad (Prasarana) mengumumkan perkhidmatan LRT antara stesen Kelana Jaya dan Ampang Park digantung tujuh hari bermula 9 hingga 15 Nov susulan perkhidmatan yang didapati tidak stabil.

Penggantungan sementara itu selepas mengambil kira faktor keselamatan penumpang serta masa yang diambil untuk mengenal pasti punca gangguan perkhidmatan.

Perkhidmatan LRT Laluan Kelana Jaya kini hanya beroperasi dari stesen Gombak ke stesen Damai serta dari stesen Lembah Subang ke stesen Putra Heights. – Bernama


Isu beras: Negara tak harus bergantung import makanan ruji

Oleh Siti Fatimah Ishak

BANGI, 14 Rabiulawal 1445H, Sabtu – Kerajaan Malaysia sebagai negara berdaulat wajar membangunkan dasar yang drastik untuk tidak lagi bergantung dengan import khususnya makanan ruji.

Atas sebab itu, negara perlu ‘berdikari’ mewujudkan polisi bagi meningkatkan tahap sara diri (SSL) bekalan beras kepada 100 peratus – yang kini hanya 62 peratus di tahap membimbangkan.

Naib Presiden BERJASA, Ir Ts Muhammad Lukman Al-Hakim Mohamad berkata, masalah beras yang melanda ketika ini kerana Malaysia tidak memiliki polisi dasar dan keselamatan makanan yang ampuh.

India sebagai negara pengeluar beras menghentikan eksport kepada negara-negara luar termasuk Malaysia.

Ia ternyata memberi kesan kerana kita masih lagi bergantung harap – hampir 25 peratus bekalan beras diimport dari negara luar terutamanya dari Thailand dan India.

“Saya melihat isu ini isu yang sistemik. Tidak berkaitan dengan supply and demand pasaran dunia dan nasional. Tetapi apa yang berlaku apabila negara tidak memiliki polisi dasar dan keselamatan makanan yang ampuh.

“…Yang membolehkan kita berdikari, SSL kita sangat rendah. Hanya 62 peratus. Jumlah ini sangat kritikal. Kalau jatuh pada 60 peratus, bermakna kita berada di zon yang sangat bahaya,” katanya ketika dihubungi Ismaweb.net.

Justeru Lukman berpendapat, sebagai negara berdaulat, memiliki maruah bebas dan merdeka, Malaysia tidak seharusnya bergantung kepada import terutama makanan ruji.

Misalnya beras ini ialah makanan ruji rakyat Malaysia, bagaimana kita boleh membenarkan kebergantungan kepada negara lain, soalnya.

“Maka langkah terbaik, negara menghasilkan 100 peratus barang makanan keperluan asas supaya kita tidak terkesan dengan apa yang berlaku termasuk kemelesetan ekonomi atau pergeseran geopolitik,” katanya.

Terdahulu, Padiberas Nasional Bhd (Bernas) menyelaraskan harga jualan beras putih import seluruh negara daripada RM2,350 setan kepada RM3,200 setan sejajar harga terkini beras putih import di pasaran antarabangsa.

Menurut Bernas, faktor luaran seperti iklim yang tidak menentu dan kadar pertukaran mata wang yang lemah, secara kolektif mencetuskan kesan ketara ke atas pasaran dagangan beras global ditambah dengan kesan larangan pengeksportan beras putih diumumkan India.


Atasi masalah capaian internet dahulu sebelum tukar buku teks digital

Oleh Zuhayati Yazid

BANGI, 23 Syaaban 1444H, Khamis – Capaian internet perlu dipertingkatkan terlebih dahulu sebelum menukarkan bahan sistem pendidikan termasuk buku teks fizikal kepada digital.

Presiden Persatuan Ibu Bapa dan Guru Nasional (PIBGN), Datuk Mohamad Ali Hasan berkata, capaian internet adalah asas penting sepanjang pelaksanaan pendigital buku teks kelak.

“Kementerian Pendidikan perlu ambil kira faktor ini dahulu untuk elakkan masalah lain, kita bimbang objektif utama pembelajaran digital tidak tercapai.

“Akhirnya berlaku pembaziran akibat kos yang mahal selain menyebabkan pelajar kerugian masa,” katanya ketika dihubungi Ismaweb.net, hari ini.

Beliau berkata demikian sebagai mengulas rancangan KPM meneruskan usaha menukarkan buku teks fizikal kepada digital sebagai langkah menyelesaikan masalah beban beg berat murid.

Beliau turut menyenaraikan beberapa alasan sebagai menolak cadangan KPM terutama apabila melibatkan pelajar di luar bandar.

Situasi berkenaan katanya, akan melebarkan lagi jurang antara pelajar di bandar dan di luar bandar.

“Begitu juga dari pihak guru kelas, mereka perlu mempelajari ilmu yang baharu untuk mengajar dan keadaan itu hanya menambahkan lagi beban guru.

“Dari segi ibu bapa pula, tidak semua mampu untuk membeli alatan digital dan memiliki akses internet di rumah.

“Bahkan situasi ini juga membuka peluang untuk pelajar menggunakan alatan berkenaan kepada perkara yang tidak membawa manfaat,” katanya.

Justeru beliau mencadangkan supaya penilaian yang lebih teliti dengan pelbagai pihak dilakukan sebelum menukar bahan sistem pendidikan.

Beliau memberi contoh, Australia dan Amerika Syarikat (AS) pernah mendigitalkan buku teks, namun terpaksa kembali menggunakan kaedah fizikal.

Ia susulan kerugian yang dialami lebih besar berbanding manfaat yang diperoleh melalui pendigital buku teks.


Tindak balas umat Islam di Perancis satu peringatan: Ridhuan Tee

BANGI, 13 Rabiulawal 1442H, Jumaat – Tindak balas umat Islam di Perancis sewajarnya menjadi peringatan kepada semua pihak agar jangan sesekali mempermainkan agama lain.

Hal ini kerana umat Islam sendiri tidak pernah menganggu atau menghina mana-mana agama kerana perkara itu sangat ditegah daripada dilakukan.

Pemerhati politik, Prof Dr Mohd Ridhuan Tee Abdullah menegaskan, insiden memenggal kepala seorang guru yang menghina Nabi Muhammad ﷺ wajar membuka mata semua pihak, terutama musuh Islam bahawa agama ini tidak menganjurkan perbuatan itu tetapi jangan sesekali memprovok.

Pada masa sama, beliau menyifatkan kenyataan beremosi Presiden Perancis, Emmanuel Macron menuduh Islam dengan pelbagai imej negatif sebagai tidak wajar.

Katanya, tindakan sedemikian tidak sepatutnya keluar daripada mulut seorang pemimpin tertinggi negara.

“Amaran kepada bukan Islam di mana sahaja berada, jangan permainkan agama Islam dan umat kerana kami tidak pernah mengganggu dan menghina kamu kerana agama kami tidak membenarkan.

“Persoalannya, kenapa kamu mulakan, hina dan ‘condemn’ agama kami. Kenapa menghina Islam tatkala umat Islam seluruh dunia tidak pernah mengambil hak bukan Islam.

“Malah kamu boleh hidup senang lenang dalam negara Islam berbanding peribumi itu sendiri,” katanya menerusi hantaran di Facebook.

Prof Mohd Ridhuan Tee menegaskan, bahawa umat Islam tidak pernah mengkritik dan menghina Nabi Isa yang didakwa orang Kristian sebagai Tuhan mereka.

“Ini kerana, Nabi Isa, nabi kami jua. Soal kamu tidak mempercayai Nabi Muhammad ﷺ itu soal lain. Pokoknya, jangan hina atau merendah-rendahkan nabi kami.

“Walaupun kami tidak jumpa dan tidak pernah ada gambar nabi untuk ditatap, tetapi umat Islam sanggup mati mempertahankan kemuliaan baginda Rasulullah. Keputeraan baginda tetap disambut dan diingati. Baginda dan umatnya berpisah tiada.

“Baginda ajar kami soal menghormati agama dan manusia bukan Islam. Hatta, baginda ajar kami bagaimana berakhlak dengan haiwan dan alam sekeliling. Inikan pula dengan manusia atau khalifah,” tegasnya.

Di Malaysia, katanya lagi, amat jarang kedengaran orang Islam menghina atau mengkritik agama lain berbanding bukan Islam yang begitu celupar dan berani mencampuri hal ehwal agama Islam.

“Ingat! Islam agama penuh hikmah, agama sejahtera dan aman, sesuai dengan nama Islam itu sendiri. Justeru, mana mungkin Islam agama ganas atau menggalakkan keganasan (terrorism).

“Jika begitulah sifat Islam, mana mungkin Islam boleh berkembang begitu cepat dalam dunia hari ini. Dalam masa 1,400 tahun, sudah berada di tempat kedua populasi terbesar dunia meninggalkan penganut agama Hindu dan Buddha yang jauh lebih ‘lama’ daripada agama Islam,” kata beliau.


Kerajaan tolak kebobrokan, tebus semula maruah bangsa

KUALA LUMPUR, 1 SYAWAL 1444H, Sabtu – Kerajaan Perpaduan pimpinan Datuk Seri Anwar Ibrahim tetap tegas dalam tata kelola untuk mengembalikan maruah serta integriti dengan menolak sebarang kebobrokan, rasuah dan penyelewengan di negara ini.

Dalam Perutusan Sempena Aidilfitri, Perdana Menteri berkata, ia supaya nasib rakyat Malaysia akan terjamin dan maruah bangsa akan dapat ditebus semula.

“Mana-mana negara yang mahu meningkat maju harus berteraskan kepada keyakinan, harus berteraskan kepada nilai, harus berteraskan kepada ihsan dan rahmah.

“Ini yang dipupuk tetapi yang integral dalam semua ini yang menjadi paksi adalah keluhuran jiwa kita, keinginan membawa perubahan dengan menetapkan suatu prinsip disiplin dan rahmah yang kita lalui dalam latihan bulan Ramadan,” katanya.

Beliau turut mengajak rakyat Malaysia untuk memanfaatkan waktu sambutan Aidilfitri bagi menjalin silaturahim dan ukhwah persaudaraan, saling menziarahi dan menambah rasa ihsan serta rahmah dalam kalangan masyarakat.

“Kepada seluruh rakyat khususnya umat Islam, saya mengucapkan Selamat Aidilfitri Mubarak. Moga-moga penyempurnaan ibadah puasa kita dapat dicapai ke tahap ketakwaan, darjat takwa dan la’allakum tattaquun. Dengan ini kita dijamin kembali kepada keadaan yang bersih, fitrah insaniah,” katanya.

Pemimpin nombor satu negara itu meminta masyarakat agar menjadikan semangat pengorbanan, keikhlasan dan disiplin pada bulan Ramadan sebagai bekalan untuk menjamin kesejahteraan hidup diri, keluarga, masyarakat serta negara.

Perdana Menteri turut merakamkan penghargaan dan terima kasih kepada semua penjawat awam di dalam dan luar negara yang bertungkus-lumus berkhidmat termasuk pasukan pertahanan yang menjaga keselamatan serta mengangkat martabat negara.

Beliau berharap dengan usaha dan khidmat mereka di negara ini dan seluruh dunia akan terus memberi kekuatan baharu kepada negara yang harus diangkat martabatnya.

“Bagi pihak saya, (isteri) (Datuk Seri Dr Wan) Azizah (Wan Ismail) dan keluarga, saya ucapkan Selamat Eid Mubarak kepada seluruh umat Islam dan rakyat Malaysia,” katanya. – Bernama


Rusuhan tokong: Bertegaslah, jangan sampai insiden Adib berulang

Oleh Zuhayati Yazid

BANGI, 22 Safar 1443H, Rabu – Pihak berkuasa diminta untuk bertindak tegas terhadap sesiapa sahaja yang mengganggu tugasan penjawat awam.

Hal ini penting demi memastikan insiden yang pernah berlaku kepada bekas pegawai bomba Allahyarham Muhammad Adib Mohd Kassin tidak berulang kembali.

Peringatan itu disuarakan oleh Ketua Penerangan BERJASA Malaysia, Hazwan Mohamad susulan kekecohan yang berlaku di Salak Selatan, semalam.

“Pihak polis tidak boleh berlembut dalam berdepan situasi begitu, ini akan menyebabkan maruah dan integriti kepolisan tercalar dan perlukan tindakan tegas tanpa kompromi.

“Kita tidak mahu insiden Allahyarham Muhammad Adib berulang lagi, sebab itu tidak boleh pandang remah walaupun tiada kematian tetapi mengganggu tugas penjawat awam tidak boleh dipandang ringan,” katanya ketika dihubungi Ismaweb.net, hari ini.

Terdahulu, polis menafikan kejadian merusuh di Salak Selatan yang tular di media sosial semalam adalah disebabkan tindakan berkaitan aktiviti meroboh tokong.

Ketua Polis Daerah Cheras, ACP Muhammad Idzam Jaafar berkata, insiden berlaku selepas beberapa individu bertindak menghalang kerja pembinaan pagar penghadang ‘hoarding’ oleh pihak Pejabat Tanah dan Galian (PTG) Kuala Lumpur antara 11.45 pagi hingga 4 petang.

Operasi PTG itu disertai anggota polis dari Ibu Pejabat Polis Daerah Cheras yang hadir bagi memastikan keselamatan dan kelancaran kerja pembinaan itu.

Beliau berkata semasa operasi dijalankan, terdapat sekumpulan lelaki dan wanita warga tempatan membawa kayu dan besi bertindak menghalang dan memecahkan mesin jentolak selain menyerang anggota polis bertugas.

Mengulas lanjut, Hazwan melihat insiden berkenaan sebagai tindakan biadap dan tidak patut berlaku.

Malah, beliau berpandangan perkara itu boleh dibincangkan secara baik tanpa perlu rusuhan sehingga memaksa pihak polis membuka kertas siasatan.

Katanya lagi, mengugut dan menyerang penjawat awam adalah tindakan yang melampau dan individu berkenaan boleh dikenakan hukuman berat.

“Saya mendesak supaya ada tindakan tegas terhadap mereka yang bertindak ganas dalam insiden tersebut walaupun tiada kematian jiwa dilaporkan,” katanya.


‘Total lockdown’ kurang berkesan kerana SOP tak jelas, ada kebocoran kluster

BANGI, 14 Zulkaedah 1442H, Jumaat – Kerajaan disaran melaksanakan ‘total lockdown’ dengan prosedur operasi standard (SOP) yang jelas serta memberi tumpuan khusus kepada sektor yang mencatatkan bilangan kluster tinggi.

Aktivis Ikatan Pengamal Perubatan Muslim Malaysia (i-Medik), Dr Ahmad Muslim Ahmad Roslan berpandangan, dalam keadaan sekarang, sukar untuk menentukan langkah yang lebih baik selagi mana penguatkuasaan kurang berkesan dan SOP kurang jelas.

Selain SOP yang kurang jelas, beliau melihat kebocoran kluster juga turut menyumbang kepada ketidakberkesanan ‘lockdown’.

“Kita tengok kes mungkin turun sedikit, tapi nampak mendatar selepas dua minggu, menunjukkan ada kebocoran kluster yang masih berlaku.

“Dan kluster yang tertinggi adalah tempat kerja, yang mana kebanyakannya adalah sektor pengilangan.

“Yang jelas negeri yang kurang sektor pengilangan nampak ada penurunan kes yang baik,” katanya ketika dihubungi Ismaweb.net.

Mengulas lanjut, Dr Muslim berkata, kesan daripada kebocoran kluster ini, dapat dilihat kes di Unit Rawatan Rapi (ICU) menurun, sebaliknya kematian terus Brought – In-Dead (BID) semakin meningkat.

“Kapasiti kesihatan sebenarnya sudah di hujung.

“Jika kita biarkan ini terus berlaku khususnya di Selangor dan KL, ia akan memberikan (kesan) kepada negeri-negeri lain yang kes kurang juga,” katanya.

Justeru, beliau mengesyorkan ‘total lockdown’ dijalankan dengan SOP yang jelas dengan memberi tumpuan kepada sektor yang tinggi kluster.

“Sama ada nak longgarkan SOP di negeri-negeri lain itu mungkin langkah seterusnya,” katanya.


Bank Pembangunan Islam derma RM137 juta untuk projek Palestin

BAITULMAQDIS, 11 Jamadilakhir 1443H, Jumaat – Bank Pembangunan Islam akan menderma AS$33 juta (RM137.99 juta) untuk menyokong projek di Tebing Barat dan Semenanjung Gaza yang diduduki serta Baitulmaqdis, lapor agensi berita Wafa.

Dana itu akan dibelanjakan untuk kerajaan tempatan, pertanian, masyarakat sivil, sektor kesihatan dan bidang lain.

Menteri Kerajaan Tempatan Pihak Berkuasa Palestin (PA), Magdi Al-Saleh serta penasihat Bank Islam di Tebing Barat dan Baitulmaqdis, Ikhlas Al-Ratrout, menandatangani perjanjian itu, yang terdiri daripada empat bahagian di Ramallah.

Sebahagian daripada perjanjian itu untuk menyokong projek infrastruktur bagi badan kerajaan tempatan di Tebing Barat dan Semenanjung Gaza yang diduduki, pada nilai kira-kira AS$26 juta (RM108.72 juta), manakala A$3.5 juta (RM14.64 juta) lagi untuk menambah baik projek infrastruktur di kem pelarian.

Perjanjian ketiga, bernilai AS$2 juta (RM8.36 juta) untuk pelaksanaan projek bagi melengkapkan dan menyediakan kelengkapan hospital bersalin di Kompleks Perubatan Shifa di Bandar Gaza turut ditandatangani.

Selain itu, perjanjian keempat, pada nilai AS$1 juta (RM4.18 juta), akan terdiri daripada kerja memulihkan dan menyelenggara bangunan di Kota Lama Hebron, yang ditandatangani oleh Datuk Bandar Hebron, Taysir Abu Sneina dengan wakil Bank Pembangunan Islam.

Menurut agensi berita Wafa, Perdana Menteri PA, Mohammad Shtayyeh memuji Bank Pembangunan Islam atas dananya ketika majlis menandatangani perjanjian itu, yang katanya akan meningkatkan keteguhan rakyat Palestin di semua gabenor.

“Apa yang membezakan projek-projek ini ialah dana mereka diperuntukkan daripada dana Arab. Saya berharap pihak berkuasa yang akan melaksanakan projek-projek itu akan mempercepatkan pelaksanaannya dengan sepenuhnya,” katanya.

Katanya, pakej projek yang dibiayai oleh Dana Arab di Kuwait juga akan diumumkan tidak lama lagi. – Agensi


Lebih 40,000 kes hilang kerja setakat Ogos lepas

KUALA LUMPUR, 29 Muharram 1443H, Selasa – Sejumlah 40,680 kes hilang pekerjaan direkodkan dalam negara setakat bulan Ogos lepas dengan purata 5,811 kes setiap bulan, kata Menteri Sumber Manusia Datuk Seri M. Saravanan.

Beliau berkata pejabat Sistem Insurans Pekerjaan Pertubuhan Keselamatan Sosial (Perkeso) sedang memantau trend kes hilang pekerjaan harian bagi memberikan perlindungan kepada para pekerja yang tidak lagi dapat bekerja disebabkan pelbagai alasan.

Katanya menurut Perkeso definasi hilang pekerjaan termasuk pemberhenian kerja, Skim Pemisahan Kerja Sukarela atau Persefahaman Bersama (VSS/MSS), penutupan syarikat disebabkan bencana alam, bankrap, pemberhentian kerja disebabkan oleh gangguan seksual atau ancaman di tempat kerja, serta berhenti selepas diarah melakukan tugas yang berbahaya yang tidak termasuk dalam skop kerja.

“Sebagaimana yang kita ketahui, pandemik COVID-19 bukan hanya memberi kesan kepada aspek kesihatan orang ramai, tetapi turut membawa kejutan ekonomi kepada negara-negara di seluruh dunia.

“Ia susulan langkah yang diambil bagi menghalang penularan virus yang membawa kepada penutupan syaikat, manakala orang ramai hilang pekerjaan atau pekerja terpaksa bekerja dengan perolehan gaji yang dikurangkan,” kataya semasa berucap di majlis perasmian Forum Pekerjaan Awam Antarabangsa (IPEF 2021) yang berlangsung secra maya hari ini.

Saravanan berkata sejak Mac tahun lepas kerajaan mengambil pelbagai langkah bagi meringankan beban orang ramai dan memastikan sektor perniagaan terus beroperasi bagi mengelak pemberhentian kerja besar-besaran, termasuk dengan pelaksanaan Pakej Perlindungan Rakyat dan Pemulihan Ekonomi (PEMULIH) Jun lepas.

Perkeso, sebuah agensi di bawah Kementerian Sumber Manusia ditugaskan untuk melaksanakan program-program PEMULIH seperti Program Subsidi Gaji 4.0, PenjanaKerjaya 3.0, KerjayaGig dan SIP Prihatin 2.0, yang disasar kepada majikan, pekerja, pencari kerja serta kerja sendiri.

Sementara itu portal kerja MyFutureJobs sehingga kini merekodkan sejumlah 1.29 juta kekosongan daripada 21 sektor dan sejumlah 564,830 pencari kerja aktif telah mendaftar dengan portal ini dengan 196,471 kejayaan pemadanan kerja direkodkan.

Saravanan berkata forum anjuran Perkeso hari ini perlu digunakan bagi mengukuhkan dan mewujudkan pasaran tenaga kerja yang kukuh dalam negara kerana ia merupakan salah satu komponen penting dalam ekonomi negara.

Forum dua hari IPEF 2021 yang bermula hari ini menampilkan lebih 50 penceramah ternama tempatan dan antarabangsa, dengan tiga acara berlangsung secara serentak – yakni dua simposium maya dan satu pameran mega pekerjaan – bagi membantu membina semula ekonomi dan pasaran kerja pasca COVID-19. – Bernama


Ukraine-Russia setuju tukar 200 tahanan terbabit perang

TASHKENT, 25 Safar 1444H, Rabu – Ukraine dan Russia bersetuju membuat pertukaran 200 banduan yang terlibat dalam peperangan antara dua negara itu.

Presiden Turki, Recep Tayyip Erdogan berkata, pertukaran 200 tahanan dibuat menerusi perjanjian terbesar sepanjang tempoh peperangan berlaku.

“Langkah penting dan berharga ini dibuat hasil persetujuan kedua-dua pemimpin negara berkenaan,” katanya.

Erdogan berkata demikian selepas mengadakan perbincangan minggu lalu dengan Presiden Russia, Vladimir Putin di luar sidang kemuncak di Uzbekistan, menurut The Moscow Times.

Erdogan bagaimanapun tidak memberikan maklumat lanjut.

Pertukaran banduan antara Ukraine dan Russia telah berlaku awal bulan ini apabila Kyiv menerima kepulangan 14 anggota tenteranya.

Bulan lalu, Pesuruhjaya Orang Hilang dalam keadaan Khas, Oleh Kotenko berkata, kira-kira 25 peratus daripada 7,000 anggota tentera Ukraine dilaporkan hilang sehingga Julai akibat ditahan oleh tentera Russia.

Turki yang merupakan anggota NATO sehingga kini mengambil langkah berkecuali dalam peperangan Russia-Turki namun membekalkan dron kepada Kyiv tetapi tidak mengambil bahagian dalam sekatan yang diketuai Barat terhadap Moscow.

Erdogan berkata, Putin memberi bayangan untuk menghentikan peperangan berkenaan.

“Dalam perbincangan baru-baru ini beliau sebenarnya memberi bayangan dan bersedia untuk menamatkan peperangan dalam masa terdekat,” katanya. – Agensi


41 individu disyaki penagih, tokan dadah ditahan di 3 Felda

SEREMBAN, , 20 Jamadilakhir 1443H, Ahad – Polis menahan 41 lelaki dan seorang wanita disyaki penagih dan tokan dadah dalam serbuan Ops Tapis Khas dan Ops Sarang di tiga kawasan Felda sekitar Tampin, pada Jumaat lepas dan semalam.

Ketua Polis Daerah Tampin Supt Anuwal Ab Wahab berkata kesemua mereka yang berusia 27 hingga 65 tahun ditahan di Felda Bukit Jalur, Felda Sungai Kelamah dan Felda Jelai 4.

“Polis turut merampas dadah jenis heroin dianggar seberat 99 gram dan syabu seberat 17 gram keseluruhannya dianggar bernilai RM6,400,” katanya dalam kenyataan hari ini.

Beliau berkata hasil semakan mendapati 12 daripada mereka mempunyai dua rekod lampau berkaitan Seksyen 15(1)(a) Akta Dadah Berbahaya (ADB) 1952 dan akan disiasat mengikut Seksyen 39C ADB 1952.

Katanya kesemua mereka kini direman antara empat hingga tujuh hari untuk siasatan lanjut mengikut Seksyen 39B, Seksyen 39A(1), Seksyen 12(2) dan Seksyen 15(1)(a) ADB 1952. – Bernama


Dakwaan pelanggaran prosedur sembelihan halal di Australia disiasat: Jakim

PUTRAJAYA, 9 Syawal 1443H, Selasa – Jabatan Kemajuan Islam (Jakim) sedang menjalankan siasatan berhubung dakwaan pelanggaran prosedur penyembelihan halal sebuah syarikat yang diiktiraf halal oleh Malaysia di Australia, kata Ketua Pengarahnya Datuk Hakimah Mohd Yusoff.

Hakimah dalam kenyataan hari ini berkata siasatan dilakukan Pegawai Atase Halal Jakim di Australia dan juga pihak berkuasa Australia iaitu ‘Department of Agriculture, Water and the Environment’ (DAWE).

Beliau berkata perbincangan antara Jakim dengan Kaunselor (Pertanian), Kedutaan Australia di Malaysia juga telah diadakan pada 28 April lepas, bagi memastikan hasil siasatan tersebut dapat diserahkan kepada kerajaan Malaysia secepat mungkin.

“Ingin ditegaskan bahawa Jakim sama sekali tidak akan berkompromi dengan mana-mana pihak sekiranya terdapat apa-apa kesalahan dan ketidakakuran yang melibatkan proses pensijilan dan pengiktirafan halal,” katanya.

Beliau berkata Jakim sedia memberi kerjasama sepenuhnya kepada pihak berkuasa bagi menyiasat sebarang dakwaan salah laku dalam perkara tersebut termasuk melibatkan pegawai Jakim sekiranya ada.

Hakimah berkata Jakim juga bersedia pada bila-bila masa untuk bertemu dengan mana-mana pihak yang mempunyai bukti kukuh mengenai isu tersebut demi kepentingan semua pihak.

Persatuan Pengguna Islam Malaysia (PPIM) bersama dengam Pertubuhan Kemasyarakatan Rakyat (Pekemas) dan Sahabat 99, dilaporkan mendedahkan perlanggaran prosedur operasi standard (SOP) penyembelihan halal oleh Thomas Food International di Australia, yang mendapat kelulusan dari Badan Induk Halal Jakim.

Presiden Pekemas Faizan Mohd Nor ketika membuat pendedahan berhubung isu pelanggaran SOP penyembelihan halal di Australia dilaporkan berkata berdasarkan kepada bukti video dan gambar serta diperkukuhkan saksi yang merupakan pekerja sembelihan di TFI, pihaknya yakin bahawa terdapat unsur-unsur yang jelas pelanggaran protokol penyembelihan. – Bernama


‘Pintu neraka dibuka kepada Zionis dari Nablus’

NABLUS, 19 Syawal 1444H, Rabu – Kumpulan pejuang muda Palestin, Lions’ Den memberi amaran keras kepada rejim Tel Aviv mengenai serangan mengejut dan balas dendam yang tidak pernah berlaku sebelum ini, selepas pembunuhan tiga komander pejuang berprofil tinggi dalam serangan udara Israel.

“Tiada suara yang lebih lantang daripada barisan pejuang (Palestin),” kata kumpulan yang berpangkalan di Nablus itu, sambil berikrar untuk membalas dendam atas darah saudara yang mati syahid di Gaza.

“Masa semakin suntuk. Kali ini pintu neraka akan dibuka kepada Zionis dari Nablus,” mereka memberi amaran.

The Lions’ Den kemudian menyampaikan ucapan takziah atas kematian tiga komander berprofil tinggi Briged al-Quds – sayap tentera gerakan pejuang Jihad Islam.

“Kami menghormati para syuhada Gaza, yang telah mencapai kedudukan tertinggi.

“Kami kumpulan pejuang akan membalas dendam atas pembunuhan yang berlaku,” kata kumpulan itu.

Pada masa sama, pemimpin Hamas Ismail Haniyeh mengecam serangan udara terbaharu Israel – dan nekad untuk ‘membayar; harga yang mahal atas pembunuhan itu.

Bercakap kepada rakyat Palestin di Semenanjung Gaza yang terkepung Ismail berkata, “Tiada suara yang lebih kuat daripada suara anda dan barisan pejuang.

“Kami menyeru kepada semua lapisan masyarakat Palestin supaya tidak gusar dan tidak berputus asa,” katanya.

Terdahulu, sekurang-kurangnya 13 orang maut termasuk termasuk beberapa pejuang Jihad Islam di Semenanjung Gaza akibat serangan udara dilancarkan Israel terhadap kubu Hamas.

Antara yang terbunuh adalah tiga komander kanan kumpulan itu, termasuk Setiausaha Majlis Tentera Briged Al-Quds, Jihad Ghammam dan isterinya.

Selain itu, anggota Majlis Tentera Briged Al-Quds Khalil al-Bahtini, yang mentadbir sayap tentera wilayah utara Gaza dan ketua pasukan tentera, Tareq Ezzedine, turut terbunuh dalam serangan terbabit. – Agensi


COVID-19: Negara catat satu kematian, enam kes baharu

KUALA LUMPUR, 12  Muharram 1442H, Isnin – Selepas merekodkan satu kematian semalam, COVID-19 meragut satu lagi nyawa hari ini, menjadikan jumlah kematian dalam negara akibat pandemik meningkat kepada 127 kes.

Ketua Pengarah Kesihatan Tan Sri Dr Noor Hisham Abdullah berkata, kematian terbaharu itu membabitkan lelaki warganegara berumur 62 tahun dan mempunyai latar belakang penyakit kencing manis serta darah tinggi.

“Beliau merupakan salah satu kes positif yang telah dilaporkan pada 13 Ogos lepas dalam kluster Tawar. Beliau mula mengalami gejala batuk sejak 11 Ogos dan dimasukkan ke Hospital Sultanah Bahiyah, Kedah pada 13 Ogos setelah didapati positif COVID-19.

“Keadaan kesihatan beliau merosot dan memerlukan bantuan pernafasan sejak 19 Ogos. Beliau disahkan meninggal dunia pada 30 Ogos, pukul 10.35 malam. Kementerian Kesihatan Malaysia mengucapkan takziah kepada ahli keluarga beliau,” katanya dalam kenyataan hari ini.

Sementara itu, Dr Noor Hisham berkata, enam kes baharu COVID-19 dilaporkan hari ini menjadikan kumulatif kes positif di Malaysia adalah sebanyak 9,340 kes.

Daripada enam kes baharu yang dilaporkan, empat kes adalah kes import yang telah mendapat jangkitan di luar negara iaitu Singapura, membabitkan dua warganegara dan dua bukan warganegara yang dilaporkan di Selangor.

Sementara dua kes lagi membabitkan penularan di dalam negara yang turut membabitkan warganegara dari Kedah iaitu satu kes daripada kluster Tawar dan satu kes daripada kluster Telaga.

“KKM ingin memaklumkan bahawa terdapat enam kes yang telah pulih COVID-19 pada hari ini menjadikan kumulatif kes yang telah pulih sepenuhnya dari COVID-19 adalah sebanyak 9,054 kes.

“Sementara itu, terdapat enam kes positif COVID-19 yang sedang dirawat di Unit Rawatan Rapi (ICU), di mana empat kes memerlukan bantuan pernafasan,” katanya. -Bernama


MCA-DAP bukan semata tolak SOP Tahun Baru Cina, tapi ‘kerajaan Melayu’

BANGI, 25 Jamadilakhir 1442H, Ahad – Tindakan parti berasaskan kaum, MCA dan DAP yang senada mempertikaikan prosedur operasi standard (SOP) Tahun Baru Cina, hanyalah untuk menguji kerajaan yang didominasi parti Melayu.

Kedua-dua parti menggunakan peluang menekan parti Melayu yang memerintah supaya mengikut semua tuntutan, selepas melihat kerajaan sekarang lemah, kata pemerhati politik, Ustaz Sharipudin Ab Kadir.

“Ini persoalan pokok yang sebenarnya. Semua parti Melayu terlalu bergantung kepada kepada mereka meneruskan talian hayat.

“Peluang ini digunakan sepenuhnya untuk menekan parti-parti Melayu yang memerintah agar mengikut semua tuntutan mereka dari sekecil-kecil isu hingga sebesar-besarnya,” katanya kepada Ismaweb.net, hari ini.

Sebelum ini, pemimpin MCA dan DAP dilaporkan senada tidak bersetuju dengan SOP untuk perayaan Tahun Baru Cina minggu depan.

Bantahan itu dilihat apabila Naib Presiden MCA, Datuk Seri Ti Lian Ker menggesa senarai yang dikeluarka MKN ditarik balik dan diganti dengan versi yang disemak semula.

Pertikaian itu turut disambut Ahli Parlimen Bangi (DAP), Ong Kian Ming yang menjelaskan maksud makan besar untuk mereka tinggal di rumah sama hanyalah sebagai makan malam biasa dan bukan sebahagian daripada budaya perayaan itu.

Malah, Setiausaha Agung DAP, Lim Guan Eng juga menggesa kerajaan untuk mengkaji semula SOP – kononnya dianggap tidak sensitif terhadap masyarakat Tiong Hua.

Dakwanya, kontroversi terbesar adalah melarang makan malam perjumpaan Tahun Baru Cina dan keluarga berkumpul.

“DAP meminta kerajaan persekutuan untuk mengkaji dan memperbetulkan SOP terbaru mereka untuk perayaan Tahun Baru Cina, yang bukan hanya tidak sensitif terhadap masyarakat Cina tetapi benar-benar tidak menghormati,” dakwanya.

Melihat ‘permainan’ mereka, Ustaz Sharipudin mengakui pendirian senada itu bukanlah baharu, cuma parti Melayu sahaja yang masih mendakwa ada kelompok mereka beraliran sederhana.

“Bangsa Melayu yang beragama Islam boleh menerima SOP Hari Raya Aidilfitri tahun lepas, mengapa mereka tidak boleh menerima SOP MKN untuk perayaan Tahun Baru Cina kali ini.

“Kita lihat sudah banyak isu yang membabitkan kepentingan bangsa Melayu dan Islam tidak menjadi isu utama parti-parti Melayu kerana ingin menjaga hati parti bangsa lain dalam pakatan bersama,” katanya.

Beliau berkata, keputusan menolak SOP MKN untuk perayaan Tahun Baru Cina ini adalah satu kejayaan untuk melemahkan kerajaan sedia ada.

Malah, beliau tidak menolak kemungkinan akan ada lebih banyak penolakan lain, bukan hanya membabitkan SOP tetapi akta atau perundangan yang menganggu-gugat kehendak bangsa itu.

“Kesemuanya senada, seiya dan sekata. Tidak berubah. Mereka tidak akan mengiktiraf mana-mana kerajaan Melayu yang memerintah Malaysia.

“Cuma mereka akan akur ketika mana kerajaan Melayu kuat, dan mula menekan setelah melihat kerajaan Melayu lemah sebagaimana sekarang ini,” katanya.


Turkiye, 7 negara EU bangunkan perkhidmatan perubatan kecemasan

ANKARA, 4 Syawal 1444H, Selasa – Turkiye dan tujuh negara anggota Kesatuan Eropah (EU) akan menerima peruntukan lebih AS$117 juta untuk membangunkan perkhidmatan perubatan kecemasan bagi kes-kes bencana.

Suruhanjaya Eropah berkata, pihaknya memperuntukkan jumlah berkenaan kepada tujuh negara anggota EU dan Turkiye bagi menubuhkan hospital lapangan pan-Eropah yang pertama.

Selain Turkiye, ia membabitkan Belgium, Perancis, Jerman, Itali, Luxemborg, Portugal dan Romani yang akan menyumbang kepada projek perubatan dan dijangka mula berfungsi tahun depan.

Perkara itu diumumkan jurucakap pengurusan krisis Suruhanjaya Eropah, Balazs Ujvari pada taklimat harian badan eksekutif itu, semalam.

“Projek itu akan menubuhkan tiga pasukan perubatan kecemasan dan 17 pasukan penjagaan khusus untuk membantu pihak berkuasa negara sekiranya berlaku bencana di bawah Mekanisme Perlindungan Awam EU,” katanya.

Beliau berkata, pasukan perubatan kecemasan akan menjalankan pembedahan dan diagnostik, manakala pasukan khusus pula menawarkan rawatan rapi, rawatan luka kebakaran, pengangkutan pesakit, sokongan ibu dan anak, pemulihan, rawatan ortopedik serta perkhidmatan makmal.

Secara keseluruhan, 27 negara anggota EU dan sembilan negara rakan kongsi mengambil bahagian dalam Mekanisme Perlindungan Awam EU, rangka kerja perpaduan EU yang menyediakan bantuan segera sekiranya berlaku bencana alam serta situasi kecemasan. – Agensi


Jemaah lakukan Tawaf Qudum pada hari pertama musim haji

KUALA LUMPUR, 8 Zulhijjah 1441H, Rabu – Jemaah haji dengan berpakaian ihram melaksanakan Tawaf Qudum (tawaf mula tiba) mengelilingi Kaabah pada hari pertama musim haji tahun ini di kota suci Makkah, menurut laman web Kementerian Media Arab Saudi.

Tawaf itu adalah ibadah pertama yang dilaksanakan sejurus memasuki Masjidil Haram di Makkah.

Jemaah memulakan hari pertama urusan haji mereka selepas menamatkan empat hari kuarantin di Makkah serta kuarantin kendiri selama seminggu di rumah masing-masing, sebagai sebahagian langkah pencegahan ketat bagi membendung wabak COVID-19.

Jemaah pada musim ini dihadkan kepada warganegara serta penduduk tetap Arab Saudi dan mereka perlu memenuhi syarat ditetapkan selain tertakluk kepada prosedur kuarantin.

Individu daripada 160 negara yang menetap di Arab Saudi dipilih untuk menyempurnakan haji tahun ini.

Penduduk tetap ditawarkan sebanyak 70 peratus tempat manakala 30 peratus lagi disediakan untuk warganegara.

Jumlah jemaah tahun ini kurang berbanding 2.6 juta orang tahun lalu bagi memastikan pelaksanaan penjarakan sosial dipatuhi.

Untuk memulakan urusan haji jemaah terlebih dulu pergi ke Miqat al Sail al Kabir (Wadi Muharram) untuk berihram dan memasang niat selepas mereka menamatkan tempoh kuarantin.

Jemaah yang sudah berihram kemudian bergerak ke Makkah untuk melaksanakan Tawaf Qudum sebelum bermalam di khemah di Mina bagi menyempurnakan Hari Tarwiyah (Hari menghilangkan dahaga) diikuti wukuf di Arafah pada hari berikutnya. – Bernama


MMA tuntut penjelasan JPA henti tajaan pelajar perubatan

BANGI, 4 Ramadan 1444H, Ahad – Jabatan Perkhidmatan Awam (JPA) diminta memberi penjelasan berhubung tindakan mengejut menghentikan penajaan pelajar di universiti tempatan yang mahu menyambung pengajian dalam bidang perubatan.

Presiden Persatuan Perubatan Malaysia (MMA) Dr Muruga Raj Rajathurai berkata, keputusan JPA itu bukan tindakan relevan ketika ini, walaupun memahami keadaan ekonomi negara.

“Langkah ini boleh menjejaskan kepakaran yang diperlukan untuk sektor kesihatan dalam masa terdekat dan jangka panjang,” katanya dalam kenyataan, hari ini.

Semalam, JPA dalam kenyataan memaklumkan bidang perubatan, pergigian, farmasi dan pendidikan adalah antara kursus yang tidak lagi ditawarkan penajaan, tahun ini.

Antara lain yang tidak ditaja adalah bidang memerlukan pelajar mengambil jenis lesen seperti lesen penerbangan, menyelam serta program berbentuk francais universiti awam.

Dr. Muruga menjelaskan, sehingga kini negara masih belum mencapai nisbah seorang doktor untuk 400 pesakit yang dicadangkan di fasiliti penjagaan kesihatan awam.

Malah, terdapat hospital, nisbah seorang doktor kepada 1000 pesakit selain masih juga terdapat kekurangan bagi pakar penjagaan kesihatan awam.

Beliau pada masa menjelaskan, langkah pemberhentian penajaan tidak wajar terutama melibatkan pelajar bidang perubatan, memandangkan tidak semua pelajar dalam bidang tersebut mampu menanggung perbelanjaan sepanjang belajar.

Justeru beliau mencadangkan supaya perancangan yang secukupnya perlu dibuat dengan teliti untuk penjagaan kesihatan dengan mengambil kira keperluan dan pertumbuhan penduduk.

“Kami bimbang pada masa depan tiada pakar perubatan di negara ini berikutan permintaan untuk perkhidmatan ini semakin meningkat dan dijangka terus meningkat pada masa depan,” katanya.


23 terbunuh banjir dan tanah runtuh di Indonesia

JAKARTA, 22 Syaaban 1442H, Ahad – Banjir kilat susulan hujan lebat awal pagi tadi menyebabkan 23 orang terkorban di pulau Flores Indonesia.

Sembilan yang lain cedera dan lima orang dilaporkan hilang – ketika negara jiran Timor-Leste melaporkan lapan kematian setakat ini.

Jurucakap agensi pengurusan bencana (BNPB), Raditya Jari dalam satu kenyataan berkata, sekurang-kurangnya 49 keluarga terjejas di pulau timur Indonesia itu.

“Puluhan rumah tertimbus lumpur di kampung Lamanele…rumah-rumah penduduk dihanyut banjir,” katanya merujuk kepada bahagian timur Flores.

Di pulau Adonara di timur Flores, sebuah jambatan runtuh dan para penyelamat bergelut dengan hujan lebat, angin ribut dan ombak, katanya.

Di Timur-Leste, lapan orang terkorban dalam kejadian tanah runtuh di kawasan luar bandar, Dili, lapor agensi berita Tatoli.

“Kami sedang memberi tumpuan kepada mangsa warga tua, kanak-kanak dan wanita hamil untuk dibawa ke tempat selamat,” menurut laporan itu yang memetik Joaquim Gusmao, setiausaha negara bagi perlindungan awam.

Menurut saksi Reuters, seorang kanak-kanak berusia dua tahun adalah antara mangsa.

Para pegawai awam tidak dapat dihubungi untuk memberikan komen.

Bekalan eletrik terputus dan istana presiden juga banjir memandangkan hujan lebat dan angin ribut melanda Dili sejak malam semalam.

Agensi cuaca Indonesia menyatakan taufan tropika sedang menghampiri Selat Savu antara bahagian selatan wilayah Nusa Tenggara dan pantai Timor-Leste.

Ia memberi amaran bahawa taufan itu akan membawa lebih banyak hujan, ombak dan angin. – Agensi


Tembak ahli perniagaan, 12 ahli Geng 21 ditahan

BANGI, 8 Safar 1442H, Sabtu – Polis memberkas 12 individu dipercayai ahli kongsi gelap Geng 21 susulan kejadian ahli perniagaan dan pengawal peribadi ditembak di hadapan sebuah sekolah di Telok Datok, Banting, tengah hari semalam.

Ketua Polis Daerah Kuala Langat, Superintendan Azizan Tukiman berkata, semua suspek berusia lingkungan 26 hingga 36 tahun ditahan dalam operasi khas sejak semalam hingga pagi tadi di sekitar Banting, Sungai Emas, Sungai Jarom dan Telok Panglima Garang.

“Polis percaya mereka ini adalah ahli kongsi gelap Geng 21.

“Kita masih mengesan saki-baki mereka yang dipercayai menjadi ahli kumpulan haram ini. Kesemua yang ditangkap kini direman empat hari sehingga Selasa depan bagi membantu siasatan,” katanya seperti dilapor media tempatan, hari ini.

Dalam pada itu, Azizan berkata, dua mangsa yang terlibat dalam kejadian itu masih dirawat di zon merah Hospital Tengku Ampuan Rahimah (HTAR), Klang.

Bagaimanapun katanya, kedua-dua mangsa dilaporkan stabil dengan keadaan separuh sedar dan dipasang alat bantuan pernafasan di HTAR.

“Pemeriksaan terhadap salah seorang mangsa mendapati satu das tembakan mengenai bahagian tangan kanan sehingga tembus ke rusuk kanan. Ia menyebabkan peluru tersangkut pada tulang belakang. Satu lagi tembakan juga didapati tembus pada lengan kiri mangsa.

“Mangsa kedua pula iaitu pengawal peribadi kepada mangsa pertama didapati terkena beberapa das tembakan selain sembilan kesan lubang pada badan, manakala satu peluru turut tersangkut pada tulang belakangnya,” katanya.

Semalam, sekurang-kurangnya tiga pelajar cedera selepas dirempuh sebuah kereta dinaiki dua lelaki yang cedera akibat terkena tembakan dalam kejadian di hadapan SMK Telok Datok.

Dalam kejadian jam 12.45 tengah hari itu, dua lelaki berkenaan dipercayai ditembak oleh dua individu yang menaiki sebuah motosikal.


Tuntut Ismail Sabri tunai janji, dulu ketika pembangkang pernah gesa haramkan Dong Zong

Oleh Ainul Illia Meor Suzurudin

BANGI, 27 Safar 1443H, Isnin – Hampir dua tahun rakyat berdepan pandemik COVID-19 sehingga terpaksa ‘berkurung’, hilang pekerjaan dan lebih malang perlu menghadap krisis politik pemimpin berebut kuasa.

Namun, selepas wabak beransur pulih, rakyat  disajikan pula dengan laporan sekolah persendirian Cina diberi peruntukan sebanyak RM15 juta oleh Kementerian Kewangan.

Walhal, rakyat khususnya pribumi Melayu sedang mengalami kesengsaraan akibat dasar Perintah Kawalan Pergerakan (PKP) yang dilaksanakan begitu lama, kata Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat.

Beliau kesal ramai usahawan Bumiputera bankrap, maahad tahfiz, sekolah pondok, sekolah agama pula  ditutup kerana tidak mampu beroperasi akibat PKP dan prosedur operasi standard (SOP).

“Tiba-tiba sekolah persendirian bangsa Cina yang dapat dulu peruntukan RM15 juta.

“Sepatutnya tumpuan bantuan didahulukan kepada sektor ekonomi Bumiputera, terutama peniaga kecil dan sederhana yang banyak menanggung kerugian, institusi kebajikan dan agama, maahad tahfiz, sekolah pondok, madrasah, masjid, surau, institusi rawatan pemulihan akhlak, warga emas, anak yatim dan sebagainya.

“Mereka yang sepatutnya diberikan peruntukan oleh kerajaan, namun sedihnya sekolah lain pula yang diberikan bantuan,” katanya ketika dihubungi Ismaweb.net, hari ini.

Terdahulu, Presiden Dong Zong, Tan Tai Kim berkata, Kementerian Kewangan telah meluluskan peruntukan berjumlah RM15 juta untuk 63 sekolah persendirian Cina di seluruh negara.

Tan berkata, Presiden MCA, Wee Ka Siong yang juga Menteri Pengangkutan menulis surat kepada Kementerian Kewangan untuk memohon dana khas untuk sekolah persendirian Cina pada 29 Januari 2021.

Pada 19 April, Kementerian Kewangan membalas surat tersebut untuk memberitahu bahawa dana khas itu telah diluluskan.

Kesal dengan sikap berat sebelah itu, Ustaz Masridzi berkata, pihaknya sudah banyak kali menggesa pengharaman pertubuhan Dong Zong yang rasis, bahkan hingga ke peringkat Jabatan Pendaftaran Pertubuhan (RoS).

“Kita dah bantah bukan setakat lapor polis tapi hingga desak RoS haramkan Dong Zong. Namun sikap pemimpin kita banyak bermuka-muka. Di depan orang Melayu kata nak bela bangsa Melayu, tapi bila berkuasa cepat sahaja berubah bagi muka kepada bangsa lain.

“Perangai ini sejak PM terdahulu lagi. NGO Melayu termasuk PEMBELA nak jumpa pun begitu susah nak dilayan tapi untuk NGO Cina, termasuk Hua Zong terus bagi keistimewaan berjumpa.

“Perangai begini nampaknya bersambung lagi sehingga ke hari ini,” katanya.

Beliau berkata, rakyat sudah jemu dan bosan dengan permainan orang politik begini, sedangkan peluang telah diberi, kuasa juga sudah di tangan, namun keluhan demi keluhan rakyat pribumi yang susah di bawah seolah-olah tidak dilayan.

“Janganlah sampai rakyat pribumi yang susah tidak dibantu akan terus menyumpah dan menuntut janji hingga ke akhirat nanti. Janganlah sampai sumpah janji dengan nama Allah waktu lantikan jawatan akan dipersoalkan di hadapan Allah SWT nanti. Tunaikanlah janji.

“Berlaku jujurlah dan jagalah prinsip serta integriti dalam perjuangan. Kuasa yang ada hanya sementara. Jangan ulangi kesilapan dan kezaliman pemimpin-pemimpin yang terdahulu.

“Bak kata pepatah Melayu, menyesal dahulu pendapatan, menyesal kemudian tiada gunanya,” katanya.

Dua tahun lalu, Naib Presiden UMNO, Datuk Seri Ismail Sabri Yaakob yang ketika ini sudah menjawat jawatan Perdana Menteri -‘ pernah memberi peringatan kepada Dong Zong bahawa mereka perlu ingat dan sedar di mana mereka berpijak dan langit mana yang mereka sedang dijunjung..

Beliau di Dewan Rakyat menegaskan, negara ini adalah Tanah Melayu dan majoritinya masih Melayu Islam.

Ismail juga amat bersetuju dengan kenyataan Perdana Menteri ketika itu, Tun Dr Mahathir Mohamad bahawa Dong Zong ini merupakan satu pertubuhan yang rasis dan justeru itu beliau mencabar kerajaan supaya mengharamkan Dong Zong.


Pertahankan institusi Islam unggul Tabung Haji jangan sampai ‘terkorban’

BANGI, 10 Zulhijjah 1442H, Selasa – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, sambutan Aidiladha tahun ini sekali lagi tidak dapat dilaksanakan dengan biasa kerana penularan wabak COVID-19.

Selain sambutan raya, beliau berkata, Aidiladha pada tahun ini juga berlainan sedikit kerana umat Islam sedang gusar dengan perkembangan dan nasib Lembaga Tabung Haji (TH).

TH dikatakan akan diletakkan di bawah seliaan Bank Negara Malaysia (BNM) yang bakal menyenaraikannya sebagai ‘prescribed Islamic financial institution’ di bawah seksyen 223 Akta Perkhidmatan Kewangan Islam 2013.

Namun, beliau berkata, sehingga kini, cadangan kerajaan ini mendapat bantahan ramai pakar kewangan dan perbankan Islam selain tokoh-tokoh masyarakat Islam yang gusar dengan langkah dikira ‘separuh masak’ ini.

“Mengapa ‘separuh masak’? Anda boleh rujuk ulasan panjang lebar saya mengenai perkara ini.

“Sebagaimana tuntutan ‘menjaga nyawa’ sepertimana dalam prinsip maqasid syariah, ‘menjaga harta’ adalah sesuatu yang terkandung dalam prinsip tersebut.

“Apatah lagi apabila ianya melibatkan harta jutaan umat Islam yang menyimpan untuk pergi haji dan agenda memperkasa ekonomi umat Islam. Maka, perkara ini tidak boleh dibuat main-main dan ‘separuh masak’.

“Selain itu, menjaga harta umat Islam dari ‘tangan-tangan jahat’ adalah sesuatu yang sangat perlu ditekankan,” katanya dalam satu kenyataan, hari ini.

Berikutan itu, PEMBELA menyokong usaha penubuhan Suruhanjaya Siasatan Diraja (RCI) oleh pihak kerajaan terhadap pengurusan dan operasi Tabung Haji.

Tegasnya, ahli-ahli politik dan mereka yang berkepentingan perlu dibersihkan dari TH.

“Kesimpulannya, jangan sampai kesilapan kita pada hari ini, menyebabkan anak cucu cicit kita rugi dan sebuah institusi Islam yang pernah unggul di persada dunia, akhirnya dikecil serta direndahkan skopnya menjadi seperti bank semata-mata. Sangatlah rugi.

“Ayuh pertahankan Tabung Haji sebagai institusi Islam yang unggul. Selamat Hari Raya Korban, jangan sampai Tabung Haji terkorban!,” katanya.


Bajet tumpu masa depan negara, tak sia-sia meski Parlimen bubar

KUALA LUMPUR,  11 Rabiulawal 1444H, Sabtu –  Pembentangan Bajet 2023 semalam bukanlah sia-sia walaupun sekiranya Parlimen dibubarkan kerana ia menumpukan kepada hala tuju masa depan negara, kata Menteri Kewangan, Tengku Datuk Seri Zafrul Abdul Aziz.

“Laporan ekonomi menjelaskan tentang kedudukan kita pada hari ini dan hala tuju kita pada masa depan dari segi keluaran dalam negara kasar (KDNK).

“Sebagai contoh, defisit fiskal dijangka berada pada 5.8 peratus daripada KDNK bagi 2022 dan terus berkurangan kepada 5.5 peratus daripada KDNK pada 2023,” katanya pada sidang media selepas membentangkan Bajet 2023 di Parlimen, hari ini.

Beliau berkata demikian apabila ditanya tentang relevannya pembentangan belanjawan tersebut di tengah-tengah desus desas mengenai pembubaran Parlimen.

Sebelum ini, pada 1999, Parlimen dibubarkan selepas belanjawan dibentangkan. Selepas pilihan raya, belanjawan dibentangkan semula kepada Kabinet.

Selain itu, katanya, Bajet 2023 juga akan memperkukuh pemulihan dan daya tahan ekonomi serta melaksanakan pembaharuan menyeluruh melalui pendekatan kerajaan iaitu responsif, bertanggungjawab dan reformis.

“Pada pandangan saya, bajet ini dari Keluarga Malaysia kepada Keluarga Malaysia yang telah mengambil kira pandangan segenap lapisan pemegang kepentingan,” katanya.

Tengku Zafrul berkata lebih 200 sesi libat urus bersama kerajaan negeri, kementerian dan sektor berkepentingan telah dilaksanakan dengan lebih 250 memorandum diterima dan 12,000 cadangan diterima dari masyarakat.

“Pembaharuan ekonomi yang ditekankan dalam Bajet 2023 menyasarkan semua rakyat Malaysia mendapat impak dan manfaat lebih besar serta membuka peluang pekerjaan dan pendapatan yang lebih baik,” katanya.

Mengulas lanjut mengenai ekonomi dunia, beliau berkata, belanjawan seterusnya akan memberikan tumpuan kepada isu-isu yang dapat menangani kelembapan ekonomi global yang dijangka berlaku tahun depan.

Tabung Kewangan Antarabangsa (IMF) dan Bank Dunia juga telah menurunkan unjuran mereka bagi 2023 berikutan jangkaan ekonomi dunia yang agak mencabar pada tahun depan berbanding tahun ini.  – Bernama


Gaza minta Mesir buka persimpangan Rafah secara kekal

GAZA, 26 Safar 1442H, Rabu – Kementerian Dalam Negeri Gaza telah berhubung dengan kerajaan Mesir bagi membincangkan mengenai pembukaan lintasan Rafah secara kekal.

Jurucakapnya, Iyad Al Bazm berkata, persimpangan Rafah – yang dikawal Mesir – dibuka untuk tempoh tertentu sahaja sejak Mac lalu.

Al Bazm menegaskan bahawa kementeriannya sedang berbincang dengan kerajaan Mesir untuk bersetuju terhadap rancangan membuka pintu sempadan secara kekal, menerusi langkah-langkah keselamatan hang ditetapkan.

“Rundingan masih berlangsung. Terdapat lebih 4,000 kes keperluan mendesak untuk melakukan perjalanan yang didaftarkan dengan pihak berkuasa sempadan, selain ramai yang terkandas kerana tidak boleh pulang,” kata Al Bazm.

Sejak wabak COVID-19 merebak pada Mac lalu, persimpangan Rafah terus ditutup oleh pihak berkuasa Mesir berikutan bimbang penularan pandemik itu.

Kaherah dilaporkan telah beberapa kali membuka laluan lintasan sempadan berkenaan, termasuk untuk membenarkan rakyat Palestin pulang ke Gaza.

Gaza mempunyai tujuh laluan sempadan yang menghubungkannya dengan dunia luar, di mana enam daripadanya dikendalikan rejim Israel, sementara persimpangan Rafah dikawal oleh Mesir. – Agensi


Ahmad Zahid jelas salah guna inisiatif kerajaan, SPRM patut ambil tindakan

BANGI, 14 Muharam 1445H, Selasa – PAS menggesa Suruhanjaya Pencegahan Rasuah Malaysia (SPRM) mengambil tindakan segera ke atas Timbalan Perdana Menteri, Datuk Seri Ahmad Zahid Hamidi susulan pengumuman peruntukan lebih RM500,000 dalam program bersama anak muda di Terengganu, minggu lalu.

Meskipun SPRM menegaskan bahawa pemberian geran inisiatif kerajaan bukan suatu rasuah, Ketua Penerangan PAS Pusat, Ir Ts Khairil Nizam Khirudin berkata, kes Ahmad Zahid adalah berlainan.

Ini kerana, katanya, Ahmad Zahid menyalahgunakan inisiatif kerajaan dengan meletakkan syarat bahawa peruntukan tambahan akan diberi seandainya anak muda mengundi Pakatan Harapan (PH) dan Barisan Nasional (BN) pada Pilihan Raya Negeri (PRN).

“Jelas dan nyata bahawa budaya korupsi masih menebal dalam diri pemimpin-pemimpin utama di negara kita.

“Kita sentiasa perjuangkan untuk Malaysia bebas daripada layanan dua darjat. Jangan kerana ahli politik ini adalah pemimpin negara, kita tutup sebelah mata dan kita takut nak ambil tindakan,” katanya dalam kenyataan.

Sebelum ini, Ahmad Zahid yang juga Presiden UMNO meluluskan RM250,000 kepada Majlis Belia Terengganu, selain RM200,000 bagi kelab bermotosikal di negeri itu.

Beliau turut mengumumkan pemberian geran membabitkan RM100,000 kepada Persatuan Belia Gabungan Lembaga Kemajuan Terengganu Tengah (Ketengah).

Ahmad Zahid turut dilaporkan berkata, jumlah itu mungkin bertambah bergantung kepada prestasi golongan anak muda pada PRN, 12 Ogos ini.

Bagaimanapun, Ketua Pesuruhjaya SPRM, Tan Sri Azam Baki menyifatkan tindakan pemberian geran bernilai RM350,000 oleh kerajaan kepada belia Terengganu adalah tidak menyalahi undang-undang atau berunsur rasuah.

Beliau berkata, sebagai kerajaan yang memerintah, ia berhak memberi inisiatif yang difikirkan wajar kepada rakyat.

Beliau mendakwa jika peruntukan itu diluluskan kerajaan Persekutuan, maka ‘tiada unsur rasuah.’


Bajet 2022: MCA berterima kasih peruntukan vernakular terus meningkat

BANGI, 24 Rabiulawal 1443H, Ahad – The Star melaporkan peruntukan bajet untuk penyelenggaraan dan penambahbaikan bagi sekolah vernakular meningkat berbanding tahun lalu.

Media itu melaporkan, dalam Bajet 2021, semua sekolah vernakular Cina dan Tamil diperuntukkan kira-kira RM104 juta untuk penyelenggaraan dan naik taraf.

The Star yang memetik Presiden MCA, Datuk Seri Dr Wee Ka Siong sebagai berkata, peruntukan bajet untuk semua jenis sekolah telah meningkat dalam Bajet 2022.

Katanya, bajet negara terkini menyaksikan lebih banyak dana disalurkan kepada pelbagai jenis sekolah di Malaysia.

“Terima kasih kepada Tengku Zafrul (Menteri Kewangan, Tengku Datuk Seri Zafrul Tengku Abdul Aziz) yang menambah amaun untuk semua sekolah,” katanya.

Menteri Pengangkutan itu berkata, Kementerian Kewangan juga telah memberikan lebih banyak dana kepada sekolah vernakular Cina dan Tamil.

“Ini adalah petanda baik bahawa kerajaan memberi penekanan kepada semua sekolah,” katanya.

Sebelum ini dilaporkan, Kementerian Pendidikan (KPM) terus menerima peruntukan terbesar berjumlah RM52.6 bilion atau 16 peratus daripada keseluruhan anggaran perbelanjaan Persekutuan atau Bajet 2022.

Tengku Zafrul berkata, sejumlah RM1 bilion pula disediakan untuk kerja-kerja penyelenggaraan dan pembaikan sekolah termasuk RM140 juta kepada Jabatan Kemajuan Islam Malaysia (Jakim) bagi menyelenggara antaranya sekolah tahfiz, sekolah agama rakyat dan institusi pondok berdaftar iaitu meningkat berbanding RM100 juta yang diperuntukkan pada tahun ini.

“Peruntukan penyelenggaraan kepada lebih 10,000 sekolah di bawah KPM akan diagihkan mengikut jenis sekolah berdasarkan kadar yang seragam,” katanya.

Katanya, RM120 juta disediakan untuk manfaat 1,800 Sekolah Jenis Kebangsaan Cina dan juga Sekolah Jenis Kebangsaan Tamil bagi tahun 2022.


Guan Eng dapat pelepasan sementara pasport

KUALA LUMPUR, 10 Syaaban 1444H, Jumaat – Mahkamah Sesyen di sini hari ini membenarkan pelepasan sementara pasport bekas Ketua Menteri Pulau Pinang Lim Guan Eng untuk membolehkan beliau ke Singapura bagi menghadiri upacara pengebumian bapa saudaranya.

Hakim Azura Alwi membenarkan permohonan itu selepas mendengar hujahan peguam Syafiqah Sofian yang mewakili Guan Eng dan Timbalan Pendakwa Raya Farah Yasmin Salleh.

“Mahkamah membenarkan permohonan pemohon (Guan Eng) untuk mendapatkan pelepasan pasport, bagaimanapun pemohon perlu memulangkan pasport dalam tempoh lima hari dari tarikh 5 Mac ini,” kata hakim itu.

Terdahulu, Syafiqah dalam hujahnya berkata anak guamnya memerlukan pasport itu untuk ke Singapura dan beliau akan berlepas ke negara berkenaan pada jam 4.30 petang esok dan akan kembali ke sini, Ahad ini (5 Mac).

“Pada 1 Mac lepas, pemohon (Guan Eng) telah dimaklumkan oleh ahli keluarganya bahawa bapa saudaranya, Lim Kit Hee telah meninggal dunia. Oleh itu, anak guam saya ingin menghadiri upacara pengebumian mendiang di Orchid Hall, Singapura, esok sebagai penghormatan terakhir kepada mendiang.

“Anak guam bukan seorang yang ‘flight risk’ kerana ahli keluarganya menetap di Malaysia, malah beliau (Guan Eng) juga turut dikenali ramai kerana faktor kerjayanya sebagai Ahli Parlimen Bagan dan pengerusi DAP.

“Selain itu, beliau juga dikenakan jaminan tinggi iaitu RM1 juta dan tidak pernah gagal menghadiri prosiding perbicaraan kecuali sakit atau perlu menghadiri sidang Parlimen,” katanya.

Farah Yasmin tidak membantah permohonan itu, namun berkata Guan Eng perlu mengembalikan pasport berkenaan sebelum pendengaran kesnya pada 17 Mac ini.

Lim, 62, kini dibicarakan atas pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad bagi mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, di Komtar, George Town antara Januari 2011 hingga Ogos 2017.

Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek berkenaan dan dituduh melakukan perbuatan itu berhampiran The Garden Hotels, Lingkaran Syed Putra, Mid Valley City di sini pada Mac 2011.

Lim juga berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.- Bernama


Sejak bila bapak ultra kiasu tak bersikap perkauman dan berjaya sedarkan Melayu?

SEJAK bapak ultra kiasu umumkan ‘persaraannya’ dalam politik, kalau sebelum ini, mahu kerajaan beri anugerah, kali ini, ultra kiasu Melayu memujinya, termasuk yang berada dalam partinya atau pun di luar parti.

Antara pendapat mereka, pemimpin ultra kiasu ini berjaya sedarkan orang Melayu. Ultra kiasu ini tidak cauvinis, kerana terdapat orang Melayu menjadi ahli dan dilantik menjadi pemimpin. Naif sungguh mereka ini.

Kamu ingat parti ultra kiasu bodoh nak biarkan semua ahli jawatan kuasa yang dipilih dibolot oleh semua orang Cina?

Bila ada beberapa wajah bukan Cina parti ultra kiasu itu, ia bukan tiket untuk mengatakan bahawa parti itu tidak perkauman Cina.

Ultra kiasu ini mestilah kena main wayang untuk cairkan hati Melayu. Hakikat sebenar adalah benar parti ini memperjuangkan dan menyedarkan Melayu? Jangan mimpi. Jika ada yang Melayu tersedar, bukan bererti mereka telah membuka mata, tetapi kerana tidak pilihan.

Cuba kaji sejarah dan tengok corak perjuangan dan kenyataan demi kenyataan pemimpin ultra kiasu, dari dahulu hingga kini.

Murah harga diri pemimpin Melayu yang berada dalam parti ultra kiasu mengatakan parti tidak cauvinis.

Cubalah bertanding jawatan tertinggi parti ultra kiasu itu, saya nak tengok kamu boleh menang ke tidak.

Macam Singapuralah, adakah mereka akan melantik perdana menteri dalam kalangan Melayu, walaupun asal usul pulau itu adalah pulau Melayu.

Melayu yang sertai parti ultra kiasu adalah dalam kalangan Melayu yang mahu habuan kuasa untuk jadi wakil rakyat.

Kebanyakan Melayu yang masuk parti ini, sengaja ditonjolkan dan diumpan untuk menjadi calon dan bertanding dalam pilihan raya.

Bila ada yang menang, ultra kiasu ini akan mendabik dada bahawa mereka meraikan bangsa Melayu (termasuk India).

Cuba kaji latar belakang Melayu yang menyertai parti ini?

Kalau berani, saya cabar pemimpin Melayu yang beradadalam parti ultra kiasu untuk bangkitkan isu menyokong undang-undang Islam, isu jawi, terbaharu isu pengIslaman tiga beradik dan sebagainya, berkaitan Islam.

Begitu juga dengan kedudukan sekolah jenis kebangsaan Cina (SJKC) dan sekolah persendirian Cina.

Cuba berikan bukti-bukti, Melayu manakah yang telah disedarkan oleh bapak ultra kiasu ini.

Jika adapun perjuangannya membantu, bangsa sekadar wayang untuk menunjukkan mereka berwarna warni.

Cuba lihat bagaimana ultra kiasu ini memainkan isu perkauman ketika kempen pilihan raya umum 1969.

Isu sebenar yang mencetuskan peristiwa hitam 13 Mei 1969 adalah perasaan tidak puas hati terhadap hak istimewa orang Melayu. Parti ultra kiasu ini secara lantang menyuarakan rasa tidak puas hati terhadap apa yang disebut sebagai hak istimewa orang Melayu dalam perlembagaan.

Mereka mendakwa hak kaum lain, terutama Cina telah diabaikan. Walhal fakta menunjukkan kedudukan ekonomi Cina ketika itu jauh lebih baik daripada Melayu.

Begitu juga dalam soal kedudukan bahasa Melayu sebagai bahasa kebangsaan.

Perlu diingatkan bahawa isu bahasa yang sedang hangat diperkatakan kini tidak kurang juga pentingnya dalam menyumbang faktor kepada peristiwa 13 Mei.

Berikutan perisytiharan kemerdekaan Tanah Melayu 1957, sebuah Perlembagaan Persekutuan telah dibentuk yang antara lainnya menyatakan dengan jelas tentang kedudukan bahasa Melayu. Begitu juga bahasa Inggeris.

Selepas sepuluh tahun merdeka, kerajaan akan mengkaji semula tentang kedudukan bahasa Inggeris dengan tujuan untuk mengugurkannya daripada status bahasa utama, hanya bahasa Melayu sahaja yang diiktiraf sebagai bahasa negara.

Pada 31 Ogos 1967 kerajaan telah mengadakan pelbagai kegiatan bagi tujuan memperluaskan penggunaan bahasa Melayu. Antara kempen yang dijalankan ialah Hari Bahasa Kebangsaan, Minggu Bahasa Kebangsaan dan Bulan Bahasa Kebangsaan.

Cuba lihat reaksi bapak ultra kiasu ini ketika itu?

Pada 11 Julai 1969, Setiausaha Kementerian Hal Ehwal Dalam Negeri Malaysia telah mengeluarkan kenyataan mengenai enam asas penahanan di bawah Seksyen 11(2)(b) Akta Keselamatan Dalam Negeri (ISA) terhadap ultra kiasu ini, yang pada waktu itu adalah setiausaha organisasi parti, merangkap Ahli Parlimen Bandar Melaka.

Dalam kenyataan ini disebut dengan secara jelas menyebut ucapan rasis ultra kiasu ini yang membakar perasaan perkauman serta mewujudkan ketegangan, kebencian, permusuhan, ketidakpercayaan dan ketidakharmonian antara kaum serta yang mencetuskan perasaan anti-Melayu dan anti-Islam dalam kalangan rakyat Malaysia.

Pertama; penahanan bapak ultra kiasu ini adalah kerana, pada 27 Julai 1968, dalam satu ceramah umumnya di Tanjong Malim, Perak, beliau telah memberitahu kepada hadirin beliaubahawa “dasar pelajaran kerajaan adalah dirangka untukmencapai penghapusan akhbar-akhbar Cina, sekolah-sekolahCina dan bahasa-bahasa Cina”.

Kedua;, pada 24 Ogos 1968, dalam satu ceramah umum ultra kiasu ini di Slim River, Perak, ultra kiasu ini telah memberitahu kepada hadirin beliau bahawa satu poster pelancongan dengan kata-kata Melayu “cakaplah bahasa kebangsaan sahaja” jelas menggambarkan dasar satu bahasa kerajaan dan bahawa pengalihbahasaan filem-filem televisyen Inggeris, Cina dan Tamil dengan Melayu adalah tidak adil kepada kaum-kaum lain kerana bahasa-bahasa mereka tidak diberikan status sama”.

Ketiga; pada 7 September 1968, dalam satu ceramah umumultra kiasu di Batu 24, Jalan Sungai Besi, Kuala Lumpur, dan pada 21 September 1968, di Kampung Baru Sungei Way, Selangor, bapak ultra kiasu ini telah memberitahu kepadahadirin beliau bahawa “MCA membantu kerajaan menindasbahasa Cina seperti terbukti oleh ketidakpengiktirafan terhadap projek Universiti Nanyang”.

Keempat; pada 29 September 1968, dalam satu ceramahumum ultra kiasu ini di Batu Pahat, Johor, pada 2 November 1968, di Lawan Kuda Bahru, Gopeng, Perak, dan pada 26 Januari 1969, di Jalan Yow, Pudu, Kuala Lumpur, bapak ultra kiasu telah memberitahu kepada hadirin beliau bahawa “dasarPerikatan adalah “dasar perkauman” kerana Perikatan telah memberikan lebih banyak keistimewaan kepada golongan Bumiputera dalam pelajaran universiti dan bahawa terdapat warganegara kelas pertama dan warganegara kelas kedua – golongan Bumiputera merupakan warganegara kelas pertama, dan bahawa kurniaan-kurniaan pingat seperti P.P.M. tidak membawa apa-apa nilai kerana ia diberikan kepada orang-orang di jalanan dan bahawa P.P.M. membawa makna ‘Pelan Pelan Mati’.

Kelima, pada 12 Februari 1969, dalam satu ceramah umumultra kiasu ini di Jalan Lengkongan Brunei, Kuala Lumpur, bapak ultra kiasu telah memberitahu kepada hadirin beliaubahawa “kerajaan melakukan diskriminasi antara pelbagai kaum dalam peperiksaan kemasukan ke Universiti Malaya, dalam pekerjaan dan dalam pengagihan tanah dan bahawa kedudukan istimewa diberikan kepada orang-orang Melayu.”

Keenam, pada 13 Mei 1969, di satu ceramah umum ultra kiasu ini di Kampung Ayer, Kota Kinabalu, Sabah, bapak ultra kiasu ini telah memberitahu kepada hadirin beliau bahawa“kerajaan sedang cuba mewujudkan satu Malaysia Melayu dengan membahagikan rakyat kepada golongan Bumiputera dan golongan bukan Bumiputera, bahawa “orang-orang Melayu adalah golongan Bumiputera kelas pertama” dan bahawa kerajaan sedang melaksanakan satu dasar “Me-Malaysia-kan” Sabah di mana semua jawatan tertinggi dipegang oleh orang-orang Melayu. Bapak ultra kiasu ini juga telah memberitahu kepada hadirin beliau bahawa “kerajaan sedang melaksanakan dasar pengeksploitasian oleh orang-orang Melayu ke atas kaum-kaum lain dan bahawa kerajaan dengan melangsungkan Persidangan Islam Antarabangsa di Kuala Lumpur bercadang untuk menghantar warganegara-warganegara Malaysia untuk mati di Timur Tengah bagi menawan Jerusalem untuk Dunia Islam”.

Semua bukti ini dan penahanannya di bawah ISA kerana sifatanti-Melayu dan anti-Islamnya amat jelas menunjukkan sifat bapak ultra kiasu dan parti dipimpinnya. Peliknya bagaimanapemimpin Melayu dalam dan luar parti ini boleh buta hati dan buta mata.

Janganlah kerana sedikit habuan yang digula-gulakan bagi memboleh Melayu ini memegang sedikit kuasa, sehinggakamu tidak nampak semua itu.

Lihat pula bukti-bukti berikut.

Bapak ultra kiasu pernah mengeluarkan tegas akan mengambil tindakan terdapat mereka yang menuduh beliau rasis, anti Melayu dan anti Islam, sejak parti ini ditubuhkan pada tahun 1966 hingga kini. Tetapi sehingga tidak ada tindakan dilakukan.

Pada 11 April 2013 itu, Tun Dr Mahathir pernah menyebut ultra kiasu ini adalah Trojan  Horse PAP dengan perjuangan Malaysian Malaysia. Terang-terang Tun sebut bapak ultra kiasu ini memainkan perkauman, mengajak Cina memberi Melayu.

Bapak ultra kiasu ini kepanasan dan telah mengarahkan, pada 13 April 2013, supaya Tun M menarik balik tulisan beliau ini dan memohon maaf dalam tempoh 24 jam atas serangan tersebut, jika tidak tindakan undang-undang akan diambil.

Namun, Tun M telah menyiarkan di dalam akhbar New Straits Times pada 28 April 2013, seterusnya dalam blog beliau pada 30 April 2013, bahawa beliau tidak takut dengan ugutan bapak ultra kiasu itu, malah menyebut dengan lebih tegas lagi bahawa ultra kiasu itu sememang rasis.

Hari ini, sudah hampir 10 tahun berlalu, bapak ultra kiasu ini tidak juga mengambil tindakan undang-undang ke atas Tun M.

Begitulah juga dengan ugutan beliau pada 28 Januari 2017 untuk mengambil tindakan sama ke atas Presiden PAS kerana menyebut bahawa parti ultra kiasu ini anti Islam.

Bapak ultra kiasu ini juga pernah mengugut untuk diambil tindakan undang-undang ke atas Tan Sri Annuar Musa 21 Februari 2017, ketika itu Ketua Penerangan UMNO, atas kenyataan anti-Melayu dan anti-Islamnya terhadap ultra kiasu ini, namun sehingga ke hari ini tidak ada sebarang tindakan dibuat.

Dengan semua bukti ini dan masih banyak lagi bukti terkini, adakah bapak ultra kiasu ini layak diberikan penghargaan dan kita merasa terhutang budi kepadanya.

Kenyataan kononnya parti ini tidak anti-Melayu dan tidak anti-Islam adalah amat naif dan amat hina sama sekali.

Paling tidak boleh diterima apabila ada kenyataan bahawa parti ultra kiasu ini memperjuangkan hak dan kepentingan semua kaum dan agama sejak ia ditubuhkan pada tahun 1966. Hina sungguh pemimpin Melayu yang bergantung kepada parti ini hanya kerana mahukan kuasa, sehingga sanggup korbankan prinsip.

Jangan pergi jauh, terkini, apabila Perdana Menteri hari ini begitu bersungguh-sungguh mahu memperkasakan dan mendaulatkan Bahasa Melayu, adakah ultra kiasu memberi sokongan, jika benar berjiwa negara? Lihat aktifnya tentera siber mereka mengutuk dan mengeji Perdana Menteri.

Prof Dr Mohd Ridhuan Tee Abdullah


Benar tidak benar? Najib berjaya ubah nilai hidup orang Melayu?

BANGI, 2 Safar 1444H, Selasa – Tun Dr Mahathir Mohamad mendakwa, kes mahkamah melibatkan bekas Perdana Menteri, Datuk Seri Najib Razak baru-baru ini berjaya mengubah budaya serta nilai hidup orang Melayu.

Dakwanya, ini apabila ia berjaya menolak bukti jelas dan menerima kenyataan yang tidak berasas menerusi kesalahan menyeleweng dana RM42 juta milik SRC International Sdn Bhd.

“Selama empat tahun Najib dibicara, berasas dokumentasi dan cek yang didedah berkenaan duit SRC yang dimasukkan ke dalam akaun Najib dalam Ambank dan dibelanja olehnya kononnya tidak benar.

“Dia tidak tahu akan adanya duit ini. Dia belanja duit tanpa mengetahui adanya duit ini. Jika ada duit ini, ia adalah sumbangan dari Raja Arab. Apa bukti? Tidak perlu.

“Percaya sahajalah dakwaan Najib. Bukti tidak perlu. Bukti adalah penipuan. Tanya AG. Najib tidak salah,” dakwanya dalam satu kenyataan, hari ini.

Secara sinis dakwanya lagi, apa yang benar ialah Dr Mahathir memiliki duit berbilion yang disimpan di Switzerland dan Taiwan.

“Apa bukti? Bukti tidak perlu. Najib tahu. Percayalah sahaja.

“Yang benar ialah semua anak Mahathir menjadi bilionaire semasa Mahathir jadi Perdana Menteri. Apa bukti. Tidak ada. Tetapi Najib tahu.

“Ada surat dari Mahathir kepada Kementerian Kewangan. Mana dia surat ini. Ada pada Najib. Tunjuk. Tunggu. Akan ditunjuk. Percaya sahajalah. Bukti tidak perlu,” dakwanya.

Dr Mahathir berkata, selama empat tahun Najib dibicara dengan puluhan saksi memberi maklumat akan kesalahannya.

Katanya, turut dipamerkan adalah dokumen dan bukti lain, bahkan hakim menulis 800 muka surat berkenaan apa yang didedah oleh saksi.

“Bagi Najib semua yang dicatit oleh hakim tidak benar. Hakim ada conflict of interest. Hakimnya berat sebelah.

“Yang benar ialah penafian oleh Najib, oleh anaknya dan peguam upahannya. Sembilan orang hakim, tiga mahkamah, bicara empat tahun, semua tidak betul, fitnah.

“Apa dia yang betul. Dakwaan oleh Najib dan peguam upahannya. Ini yang betul. Bukti, saksi, dokumentasi tidak perlu, semua tidak betul.

“Ini ialah satu kejayaan Najib. Menjadi yang benar tidak benar dan yang tidak benar diterima sebagai benar,” dakwanya.


Hamzah Zainuddin dilantik Ketua Pembangkang di Dewan Rakyat

BANGI, 15 Jamadilawal 1444H, Sabtu – Ahli Parlimen Larut, Datuk Seri Hamzah Zainuddin dilantik sebagai Ketua Pembangkang di Dewan Rakyat selepas dipersetujui dalam Mesyuarat Jawatankuasa Perikatan Nasional (PN), beberapa hari lalu.

Setiausaha Agung PAS, Datuk Seri Takiyuddin Hassan berkata, perkara tersebut diputuskan dalam mesyuarat dan pencalonan Hamzah juga telah dihantar ke Parlimen.

“Kita telah menubuhkan satu jawatankuasa dalam kalangan 74 Ahli Parlimen PN dan bersetuju melantik Hamzah sebagai Ketua Pembangkang.

“Jawatankuasa juga melantik Pengerusi PN, Tan Sri Muhyiddin Yassin sebagai ketua Ahli Parlimen PN dan timbalannya ialah Presiden PAS, Tan Sri Abdul Hadi Awang,” katanya seperti dipetik media tempatan, hari ini.

Terdahulu, Takiyuddin yang juga Ahli Parlimen Kota Bharu menghadiri majlis kesyukuran meraikan jentera Pilihan Raya Dewan Undangan Negeri Bunot Payung di Wakaf Che Yeh, hari ini.

Beliau yang pernah menjawat Menteri Tenaga dan Sumber Asli di zaman pentadbiran Datuk Seri Ismail Sabri berkata, jawatankuasa itu juga bersetuju melantik dirinya sebagai ketua whip PN


Buka ruang udara, pendirian Arab Saudi kekal tak berubah berhubung isu Palestin

RIYADH, 1 Muharram 1444H, Sabtu – Arab Saudi mengulangi negara ini tidak sama sekali akan mengubah pendiriannya berhubung isu Palestin, di sebalik keputusannya membuka ruang udara kepada semua pesawat antarabangsa termasuk dari Israel.

Pemangku kuasa delegasi tetap Arab Saudi ke Pertubuhan Bangsa-Bangsa Bersatu (PBB) Mohamed al-Atiq berkata demikian ketika sesi Majlis Keselamatan mengenai Palestin, lapor Agensi Anadolu memetik Agensi Berita Arab Saudi (SPA) pada Khamis.

“Arab Saudi mengesahkan pendirian teguhnya tidak akan berubah dan akan terus menyokong perjuangan Palestin dan rakyat Palestin walaupun membenarkan penerbangan antarabangsa melintasi ruang udara Arab Saudi,” katanya.

Beliau berkata keputusan itu sejajar dengan kewajipan antarabangsanya dan langkah ini bukanlah bermakna ia menjadi permulaan kepada langkah-langkah lain.

Arab Saudi tidak mempunyai hubungan diplomatik dengan Israel dan berulang kali menyatakan bahawa ia tidak akan memulihkan hubungan diplomatik dengan Tel Aviv selagi isu Palestin tidak diselesaikan. – Bernama


Bantuan khas RM1,000 kepada mangsa banjir di Terengganu

KUALA TERENGGANU, 28 Jamadilawal 1444H, Jumaat – Kerajaan negeri akan menyalurkan bantuan khas tunai sebanyak RM1,000 kepada setiap Ketua Isi Rumah (KIR) yang berdaftar banjir di Terengganu.

Bantuan itu dimaklumkan Menteri Besar Terengganu, Datuk Seri Dr Ahmad Samsuri Mokhtar menerusi hantaran di media sosial Facebook beliau, hari ini.

“Untuk meringankan bebanan yang dihadapi mereka, kerajaan negeri akan menyalurkan bantuan khas tunai sebanyak RM1,000 kepada setiap Ketua Isi Rumah (KIR) yang berdaftar banjir di negeri Terengganu.

“Bantuan RM10,000 pula akan diberikan kepada ahli keluarga mangsa yang meninggal dunia disebabkan banjir pada kali ini sebagai rasa simpati dengan apa yang telah terjadi,” katanya.

Katanya lagi, bantuan lain akan turut diteliti oleh kerajaan negeri.

“Bantuan lain seperti membaiki kerosakan rumah, membina kembali rumah rosak dan lain-lain kerosakan infrastruktur akan dilaksanakan setelah mendapat maklumat penuh selepas penilaian, insya-Allah,” katanya.

Terdahulu, Ahmad Samsuri melawat mangsa banjir yang ditempatkan di pusat pemindahan sementara (PPS) di Sekolah Kebangsaan (SK) Binjai di Kemaman pada pagi tadi.